Кишер тигәнем... укроп булған\n14 Сентябрь 2018, 13:55\nЙәйҙе нисек яратмайһың инде? Зәңгәр күк йөҙө, йәшел үлән, сәскәле болон, шаян күбәләктәр, сағыу ҡояшҡай тышҡа саҡырып ҡына тора. Каникулға сығыу менән: «Алда өс айлыҡ ялым, бигерәк оҙаҡ, мәктәп, иптәштәрем һағындырыр инде», – тип уйлағайным. Ә өс ай ваҡыттың нисек үткәнен һиҙмәй ҙә ҡалдым. Каникулым бик матур уҙҙы.\nУҡыуҙар тамамланыу менән мәктәп баҡсаһына эшкә йөрөнөк. Кишер, сөгөлдөр, сәскә ултыртып, бер аҙна тир түктем. Өйҙә лә әсәйем менән бергәләп баҡсабыҙға төрлө сәскәләр ултырттыҡ. Кишерҙе үҙем генә сәсәм, тип еңмешләнеп, йәһәт кенә ике түтәлгә орлоҡтар һибеп сыҡтым. Быйыл яҙ һыуыҡ килгәс, баҡса эше лә бер аҙ һуңға ҡалды шул. «Ярай, алда йылы көндәр булыр әле, һәр йылдағыса, баҡсабыҙ мул уңыш бирер», – тип үҙемде эстән генә йыуатып ҡуйҙым. Көн дә һыу һибә торғас, яйлап түтәлдәрҙә йәшел генә шытымдар күренә башланы.\nМинең кишер тип сәскән түтәлдәрҙә бер заман ҡуйы булып укроптар килеп сыҡмаһынмы? Орлоҡтарҙы бутағанмын икән. «Быйыл кишер урынына укроп кимерәбеҙ инде», –тип шаяртып көлә әсәйем.\nИкенсе айымды Әлшәй районындағы «Йәйләү» лагерында үткәрҙем. Бында һәр теләгән кеше килә алмай, тик алдынғылар, тырыштар ғына йыйылғайны. «Йәйләү»гә юллама алғас, бик ныҡ ҡыуандым. Беренсе көндә беҙҙе ырыуҙарға бүлделәр ҙә бәләкәй генә аласыҡтарға урынлаштырҙылар. Башта буталып, аҙашып та йөрөнөк әле, аҙаҡ яйлап өйрәндек.\nБеҙҙең ырыуҙың әйҙәүсеһе итеп Гөлнур Басир ҡыҙын ҡуйҙылар. Яғымлы, иғтибарлы, алсаҡ йөҙлө апай һәр яҡлап кәңәшсе лә булды. Лагерҙа ял итеү миңә ныҡ оҡшаны.Беренсенән, үҙемә бик күп дуҫтар тапһам, икенсенән, ҡурайҙа, гитарала, ҡумыҙҙа уйнау серҙәренә төшөндөм.\nӘлиә апай Әбдрәшитова оҫта итеп бейергә өйрәтте. Тап ошо лагерҙа күптәнге хыялым тормошҡа ашты: «Бирешмә» төркөмө менән яҡындан таныштым. Сығыш яһаған ваҡыттарында ҡушылып йырланыҡ, бейенек һәм иҫтәлеккә фотоға төштөк. Улар үткәргән конкурста еңеп, махсус бүләктәрен дә алып ҡыуандым. «Байыҡ», «Йәйләү һылыуы» конкурстарында ҡатнашып, икенсе урындар яуланым. Бәйгеләрҙә әүҙем булғаным өсөн Маҡтау ҡағыҙы менән бүләкләндем. Көндөҙ уйындар уйнаһаҡ, кисен дискотекала бейеп, күңел астыҡ. Иң ныҡ хәтерҙә ҡалғаны хушлашыу усағы булды. Яңы дуҫтар менән айырылышҡы килмәй, әҙерәк илашып та алдыҡ.\nӘле лә «Йәйләү» лагерын һағынып иҫкә төшөрәм һәм уны ойошторған мәғариф министрлығына, тәмле аштар менән һыйлаусы ашнаҡсыларға, йыйыштырыусыларға, ырыуҙарҙы әйҙәүсе апай, ағайҙарға, башҡорт теле уҡытыусыһы Әлфиә Нуретдин ҡыҙына ҙур рәхмәтемде белдерәм.\nӘ өсөнсө айымды инде мин гүзәл Бөрйән яҡтарында үткәрҙем. Унда өләсәйем менән олатайым йәшәй. Йыл һайын яндарына һағынып, ҡанатланып осҡан һымаҡ барам. Бында тәбиғәттең матурлығына һоҡланып туймаҫлыҡ. Ҡая таштар өҫтөндә үҫкән ағастар, ер өҫтөнә урғылып сыҡҡан шишмәләр, бейек-бейек тауҙар, ҡосаҡ етмәҫ имән ағастары – барыһы ла үҙе бер мөғжизә!\nОлатайым менән өләсәйем дә мине ныҡ һағынған, ҡолас йәйеп ҡаршы алды. Тиҙ арала ҡуҙ самауыры ла өҫтәлдең түренә менеп ултырҙы. Өләсәйем майлы ҡоймаҡ, йүкә балы менән ҡыҫтап-ҡыҫтап һыйланы. Селтәрләнеп бешкән ҡоймаҡ та телеңде йоторлоҡ. Ә самауыр сәйе ниндәй тәмле, эсеп туйғыһыҙ.\nАуыҙ-морондо баллап, майлап сәй эсеп алғандан һуң, тышҡа сыҡтым. Тирә-яҡҡа ҡарап эре генә баҫып торам. Бер ваҡыт нимәлер эргәмдә генә безелдәй башламаһынмы?! Ян-яғыма ҡарайым, бер ни ҙә күренмәй. Шул ваҡыт апайым: «Ҡас, бал ҡорттары бит!» – тигәс, сәбәләнеп йүгерә башланым. Берәүһе сәс араһына кереп тә өлгөргән, елкә төбөн ныҡ ҡына сәнсеп тә алды. Ауыртыуға түҙә алмай ни эшләргә белмәй торғанда, ике туған ағайым:\n– Эй-й, бахырҙы, үлә инде, – тигәс, ҡурҡышымдан ҡысҡырып иларға тотондом.\n– Бәй, ниңә илайһың, ныҡ ауыртамы ни? – тине ағайым, мине йәлләп.\n– Нимә, хәҙер үләмме ни?\nАғайым ҡысҡырып көлөп ебәрҙе:\n– Мин бит һине түгел, бал ҡортон әйттем, ҡаяуҙары кеше тәнендә тороп ҡалғас, улар оҙаҡ йәшәмәй, үләләр. Аңланыңмы инде?\n– Ыһы, – тинем башымды ғына һелкеп. Үҙем ғәйепле инде, бал ашағандан һуң бит-ҡулдарҙы йыумай сыҡҡас.\nМатур тәбиғәт ҡосағында емеш-еләк ашап, инәйҙәремдең үҙҙәре етештергән бейә, кәзә ҡымыҙын эсеп, татлы бал ашап, Ағиҙелдә һыу инеп, рәхәтләнеп ял итеп, көс-дәрт алып ҡайттым гүзәл Бөрйән яҡтарынан.


Башҡортостан Рәссамдар союзының бәләкәй күргәҙмә залында йәш рәссам Резеда Таһированың күргәҙмәһе асылды - Bash.News\nБашҡортостан Рәссамдар союзының бәләкәй күргәҙмә залында йәш рәссам Резеда Таһированың күргәҙмәһе асылды\nБашҡортостан Рәссамдар союзының бәләкәй күргәҙмә залында йәш рәссам Резеда Таһированың күргәҙмәһе асылды https://bash.news/news/113958_bashortostan_rssamdar_soyuzyny_blkj_krgm_zalynda_jsh_rssam_rezeda_tairovany_krgme_asyldy/?lang=bash\n15 ғин 2020, 10:34\nҺынлы сәнғәттә башҡорт халҡының матди мәҙәниәте. Был юлы һынлы сәнғәт һөйөүселәргә йәш рәссам Резеда Таһированың ижади эштәре күргәҙмәгә сығарылды. «Тыуған йорттоң йылыһы» исеме аҫтында ул картиналарында ата-бабаларҙың көнкүреш әйберҙәрен сағылдырырға тырышҡан. БСТ каналы хәбәрсеһе Азат Ғәлиуллин дауам итә.\nРезеда Таһированың был күптән түгел тамамлаған картинаһы. Тәү ҡарашҡа ябай. Бер үк мәлдә үҙенсәлекле лә. «Ваҡыт ептәре» тип исемләнгән ижад емешендә рәссам ҡул оҫталарының эшен берләштерергә тырышҡан. Иң ныҡ күҙгә ташланғаны билдәле «Зингер» теген машинаһы, йөн теткес һәм орсоҡ. Хәҙер улар халыҡта бик үк ҡулланылмай ҙа тиерлек. Картина 3Д форматта төшөрөлгән тиһәң дә була. Кәтүктә мәҫәлән, тетелгән мамыҡ ҡабарып тора.\nЮҡҡа ғына, Резеда сираттағы күргәҙмәгә экспозицияһын «Тыуған йорттоң йылыһы» тип атамаған. Бар эштәрендә лә ата-бабаларҙың үткәне сағыла. Быға рәссамдың бай тәбиғәтле Белорет районында тыуып-үҫеүе лә булышлыҡ иткән.\nШуға ла Башҡортостан Рәссамдар союзының бәләкәй күргәҙмә залында асылған экспозиция һәр кемдең күңеленә хуш килер тигән теләктә ҡала йәш ҡыл ҡәләм оҫтаһы. Бөгөн күргәҙмәгә килеүселәр ижадсының эшендә ата-әсә тәрбиәһе, тыуған яҡтың һөйөүе ярылып ятыуын билдәләне.\nБөйөк Еңеүгә - 75 йыл\n16:39, 20 ғин\n“Төп маҡсат – телебеҙҙе популяр итеү”: Башҡорт теле йылын үткәреү концепцияһы билдәләнде\n11:17, 19 ғин\nРеспубликала клубтар төҙөкләндерелә\n02:25, 18 ғин\nТеатр декадаһы быйыл да үтә\n12:20, 17 ғин\nБаймаҡ халыҡ ижады үҙәгендә Театр йылын ябыу тантанаһы үтте\n23:51, 16 ғин


Икмәк ағасы — Башҡорт Википедияһы\nИкмәк ағасы (лат. Artocarpus altilis) — бер өйлө тут ағасы ғаиләһенә ҡараған Артокарпус ырыуының бер төрө. Ватаны Яңы Гвинея һанала, шунан полинезиецтар уны Океания утрауҙарына күсергәндәр.\nТөр: Икмәк ағасы\nИнглиз диңгеҙсеһе Уильям Дампир XVII быуат аҙағында беренсе булып европалыларға урындағы халыҡтың емешен икмәк менән алмаштыра торған ағас тураһында хәбәр иткән. XVIII быуат аҙағында Ямайкала аслыҡтан һуң плантацияларҙа эшләгән ҡолдар өсөн осһоҙ һәм калориялы аҙыҡ сығанағы булараҡ, бында икмәк ағасын үрсетеү идеяһы тыуған. Ошо маҡсат менән Таити ярҙарына билдәле булған "Бауинти"карабы ебәрелгән, әммә уларҙың йыйған үҫентеләре Вест-Һиндостанға барып етмәгән. Һөҙөмтәлә беренсе икмәк ағастары Яңы Донъяға 1793 йылда билдәле булған «Провиденс» карабы алып килгән, һәм был үҫемлектәр Ямайкала, Сент-Винсент утрауҙарында, ә аҙаҡ Вест-Һиндостандың башҡа утрауҙарында плантацияларҙың башланғысын биргән. Хәҙер икмәк ағасы тропик илдәрҙең күбеһендә киң таралған.\n2 Тышҡы күренеше\n4 Башҡа төрҙәре\nТөркөмдөң атамаһы Artocarpus килеп сыҡҡан бор. грек. ἄρτος 'икмәк' һәм καρπός 'емеше'.\nБыл шаҡтай ҙур, 20-26 метрға тиклем бейеклектәге һәм бик тиҙ үҫеүсе ағас. Тышҡы күренеше менән ябай имәнде хәтерләтә. Ҡабығы һоро, шыма. Уның ҡайһы бер ботаҡтары йыуан , ҡабырғанан япраҡлы бәләкәй ботаҡтар менән; башҡалары — оҙон һәм нәҙек, осонда япраҡ шәлкеме менән. Үҫемлектең япрағы ғәҙҙәттән тыш төрлөсә: хатта бер ағаста бөтөн япраҡтар ҙа һәм ҡыйғас теленмә япраҡтар ҙа осрарға мөмкин. Ағастың япраҡ ҡойоуы ла үҙенсәлекле. Климат шарттарына ҡарап, ағас мәңге йәшел йәки япраҡ ҡойоу рәүешендә булырға мөмкин.\nИкмәк ағасы емешен бүлгәндәге\nСәскәләре ваҡ, йәшкелт һәм күркһеҙ: ата сәскәләр беренсе сәскә ата һәм оҙонса сәскәлеккә йыйылған була; инәләре — эре тумалаҡ сәскәлеккә йыйылған. Ҡанатлылар менән (крылан (Pteropodidae) менән һеркәләнә. Һеркәләнгәндән һуң, инә сәскәлектәр яйлап ҙур емеш булып үҫә, формаһы буйынса йомро ҡауынды хәтерләтә.Емештәре берәмләп йәки ботаҡ осонда тәлгәшләнеп барлыҡҡа килә. Йәш емештәр йәшел була,өлгөрә бара һары-йәшел, шунан һары йәки һары-көрән төҫкә инә. Емештең диаметры 30 см-ға етә, ауырлығы — 3-4 кг. Йәшел саҡта емештәре крахмаллы, йомшаҡ аҡ туҡымалы була, ә өлгөргәс, йомшара, аҡһыл һары йәки һары төҫкә инеп шәрбәтләнә. Ағастың бөтә өлөштәрендә лә, шул иҫәптән бешмәгән емештәрендә лә, һөт төҫөндәге йәбешкәк һут-латекс бар.\naltilis сәскә Artocarpus\nИкмәк ағасының төп ике төрө бар: «ҡырағай» төрөнөң емештәре орлоҡло ,ә культуралы — орлоҡһоҙ була. Шуға ҡарамаҫтан, культуралы төрөнөң емештәре лә ваҡыты менән орлоҡтар менән осрай. Икмәк ағасы — иң күп уңыш биреүсе емеш ағастарының береһе: бер ағас йылына 150-нән алып 700-гә тиклем емеш бирә. Икмәк ағасы уңайлы климатта йыл әйләнәһенә өҙлөкһөҙ емеш бирә; дөрөҫөрәге, йылына туғыҙ ай, һуңынан өс ай "ял"итә. Шулай 60-70 йыл буйы дауам итә. Уңайлы шарттарҙа үҫеү тиҙлеге — 0,5-1 метр..\nЯуым-төшөмдөң булыуына ҡарамаҫтан, ағас йылына 1000 мм артыҡ үҫмәй. Өс ай ҡоролоҡҡа сыҙай (айына яуым-төшөм 25 мм түбән булһа ла). Үҫемлек өсөн максималь температура — плюс 40 градус, минималь — нуль.\nИкмәк ағасы, Гавайи\nДонъяның ҡайһы бер өлөштәрендә, бигерәк тә океан утрауҙарында, икмәк ағасы— туҡланыу өсөн иң мөһим сығанаҡ. Икмәк ағасы емешенән икмәк бешерәләр, киптерәләр, шәкәрләйҙәр, сей килеш ашайҙар, хатта төрлө тәмлекәстәр, үҙенсәлекле «ҡоймаҡтар» әҙерләйҙәр. Банан кеүек өлгөрөп етмәгәндәрен йәшелсә итеп,өлгөргәндәрен, шәрбәтләнгәндәрен, емеш кеүек файҙаланалар. Емештең өлгөргәнлеген уның ҡабығына һарҡҡан латекстан билдәләйҙәр. Тәме буйынса ҡыҙҙырылған емеш икмәккә ҡарағанда бер аҙ картуфты хәтерләтә.Киптерелгән икмәк (сухари) бик оҙаҡ һаҡлана, бер нисә йылға тиклем. Полинезиецтар (Самоа) икмәк ағасының емештәрен оҙаҡ һаҡлау ысулдарын уйлап тапҡандар. Уларҙы таҙартҡандар, киҫкеләп, һуңынан геликоний һәм банан япраҡтарына төрөп күмгәндәр. Емештәр әсей, ҡамыр массаһына әүерелә (masi), тик серемәй, бер нисә йыл дауамында ашарға яраҡлы булып ҡала. Һуңынан был массаны геликоний япрағына төрөп, кокос майында ҡуралар.\nБешкән һәм ҡыҙҙырылған икмәк ағасының орлоҡтарын бешереп тә,тоҙ менән ҡурып та ашайҙар. Шулай уҡ емештәре һәм япраҡтары мал аҙығына ла бара (кәзәләр, сусҡалар һәм башҡалар өсөн). Икмәк ағасының киптерелгән йомшағында (мякоть) 4,05 % аҡһым, 76,70 % углевод һәм 331 ккал 100 гр. бар. Икмәк ағасы емешенең аҙыҡ ҡиммәте 100 граммда крахмал 60-80 %-ҡа, шәкәр 14 процентҡа, майҙар 0,2—0,8 %. Ә Каракас тикшеренеү институтының мәғлүмәттәре буйынса икмәк ағасы емешенең йомшағында 98,86 % крахмал һәм 0,06 % аҡһым бар.\nИкмәк ағасы кеше ризығы өсөн ҡулланылған иң уңдырышлы үҫемлектәрҙең береһе булып тора. Бер миҙгел эсендә 200-гә тиклем йәки унан да күберәк емеш биргән ағас. Тымыҡ океандың көньяҡ өлөшөндә йылына 50-нән алып 150-гә тиклем уңыш бирә.. Көньяҡ Һиндостанда йыллыҡ етештереү күләме — 150-нән алып 200-гә тиклем емеш. Етештереүсәнлек төбәктәге климаттың дымлылығына бәйле үҙгәреп тора. Вест-Һиндостанда уңыш — бер ағастан 25 емеш тәшкил итә. Барбадоста үткәрелгән тикшеренеүҙәр шуны күрһәткән: акранан мөмкин булған уңыш- 6,7 тоннан алып 13,4 тонна (16-32 т/га).\nЭнергетик ҡиммәте 103 ккал 431 кДж\n— дисахаридтар 11\nПантотен кислотаһы (B5) 0,457 мг\nАскорбин кислотаһы (С витамины) 29 мг\nТокоферол (E витамины) 0,1 мг\nK витамины 0,5 мкг\nТимер 0,54 мг\nСығанаҡ: Link to USDA Database entryСығанаҡ: USDA Nutrient Database\n2012 йыл йылда үткәрелгән тикшеренеүҙәр икмәк ағасының өс компонентын тәңгәлләштереүгә (идентификация) рөхсәт биргән (өсөһө лә май кислоталарына бай), репеллент булып хеҙмәт итергә мөмкин.\nАртокарпус (Artocarpus) төркөмө Көньяҡ-Көнсығыш Азия һәм Океания тропиктарында таралған алтмышлап үҫемлекте үҙ эсенә ала. Был бер өйлө 35 метр бейеклектәге бөтөн йәки көрәк япраҡлы ағастар. Ағастарҙың бөтә өлөштәрендә лә һөткә оҡшаған һут бар. Күркһеҙ бер енесле сәскәләре сәскәлеккә йыйылған. Икмәк ағасы, джекфрут һәм башҡа ҡайһы бер төрҙәре — тропиктарҙа аҙыҡ үҫемлеге булараҡ бик билдәле; үҙағасы, емеше йәки ашарға яраҡлы орлоғо өсөн үҫтерәләр.\n↑ A. Maxwell P. Jones, Jerome A. Klun, Charles L. Cantrell, Diane Ragone, Kamlesh R. Chauhan, Paula N. Brown, and Susan J. Murch Isolation and Identification of Mosquito (Aedes aegypti) Biting Deterrent Fatty Acids from Male Inflorescences of Breadfruit (Artocarpus altilis (Parkinson) Fosberg) (инг.) : journal. — 2012. — Т. 60. — № 15. — С. 3867—3873. — DOI:10.1021/jf300101w\n↑ Studies Confirm Breadfruit’s Ability to Repel Insects\nInstitute Breadfruit (инг.)\nИкмәк ағасы(недоступная ссылка) н agroforestry.net (инг.)\nhttps://ba.wikipedia.org/w/index.php?title=Икмәк_ағасы&oldid=1000569 ҡабул ителгән\nПоследний раз редактировалась 7 ғинуар 2021 в 09:52\nБыл бит һуңғы тапҡыр 09:52 7 ғинуар 2021 үҙгәртелгән.


Берҙәм рәсәйлеләр биш проектҡа старт бирҙе // Сәйәсәт | новости башинформ.рф\nБерҙәм рәсәйлеләр биш проектҡа старт бирҙе\n17:38, 16 сентября 2011 Сәйәсәт\n16 сентябрҙә Нефтекамала берҙәм рәсәйлеләрҙең партия активы менән осрашыуҙа «Берҙәм Рәсәй» партияһының төбәк сәйәси советы секретары, БР Дәүләт Йыйылышы – Ҡоролтай рәйесе Константин Толкачев Башҡортостанда «Берҙәм Рәсәй» партияһының биш яңы проекты тормошҡа ашырыла башлаясаҡ, тип белдерҙе. Улар: «Уҡытыусы йорто», «Земство табибы», «Тигеҙ мөмкинлектәр», «Йәш уҡытыусылар өсөн ипотека» һәм «Юғары технологиялы операциялар».\nБеренсе проект — «Уҡытыусы йорто» — республика мәктәптәре һәм юғары уҡыу йорттары уҡытыусыларын торлаҡ менән тәьмин итеүгә йүнәлтелгән. Проект торлаҡ кооперативтары ағзалары булған уҡытыусылар тарафынан йорттар төҙөлөүҙе күҙ уңында тота. Уларға ер участкалары бүленәсәк. Был программа ярҙамында уҡытыусыларыбыҙ, ниһайәт, торлаҡ мәсьәләһен хәл итә аласаҡ.\nИлдә һәм республикала тормошҡа ашырыласаҡ берҙәм рәсәйлеләрҙең икенсе проекты «Земство табибы» тип атала. Ул ауыл ерендә медицина кадрҙары етешмәү мәсьәләһен хәл итеүгә йүнәлтелгән. Уҡыу йортон яңы тамамлап, ауылға эшкә ҡайтҡан һәр йәш белгескә берәр миллион һум аҡса биреләсәк.\nӨсөнсө проект — «Тигеҙ мөмкинлектәр» — 2012 йылдың беренсе кварталы аҙағына тиклем барлыҡ мохтаждарҙың да техник реабилитация саралары менән тәьмин ителеү проблемаһын хәл итеүҙе күҙ уңында тота. Һүҙ коляскалар, протездар һәм башҡа техник реабилитация сараларына мохтаж инвалидтар хаҡында бара.\nБерҙәм рәсәйлеләрҙең киләһе проекты — «Йәш уҡытыусылар өсөн ипотека». Уның сиктәрендә бюджет өлкәһендә эшләүсе йәш ғаиләләр өсөн махсус ипотека программаһы булдырыласаҡ. Бындай ипотека ставкаһы 8,5 процент тәшкил итәсәк. «Уҡытыусы йорто» проекты менән бергә был проект халыҡтың мөһим мәсьәләләренең береһен хәл итергә ярҙам итәсәк.\nБөгөн Нефтекамала иғлан ителгән бишенсе проект «Юғары технологиялы операциялар» тип атала. Халыҡты юғары технологиялы хеҙмәттәр менән тәьмин итәсәк үҙәктәр эшен ойоштороу хаҡында һүҙ. Был операцияларға ҡағыла, уларға кешеләр йылдар буйына сиратта тора.\nМарина Шумилова, Тимур Рәхмәтуллин\tавтор: Марина Шумилова, Тимур Рәхмәтуллин\nТеги: партия проекттары, берҙәм рәсәй көндәре


Радий Хәбиров “Терра Башҡортостан” ат спорты турниры еңеүселәрен тәбрикләне\n12 сентябрҙә Өфөлә республика Башлығы Радий Хәбиров “Аҡбуҙат” ипподромында үткән “Терра Башҡортостан” ат спорты турнирының финал ярыштарын ҡараны. Төбәк етәксеһе Башҡортостан Башлығы призына барған бәйгене ҡараны һәм еңеүсегә лайыҡлы наградаһын тапшырҙы.\nЯрыш алдынан Радий Хәбиров ипподром фойеһында ойошторолған күргәҙмә-йәрминкә менән танышты. Бында республика етештереүселәре үҙҙәренең тауарҙарын ҡуйғайны. Араларында аҙыҡ-түлек, ауыл хужалығы, шул иҫәптән йылҡысылыҡ продукциялары бар. Республика Башлығы Шишмә районының “Агроснаб” предприятиеһы экспозицияһын айырым билдәләне һәм уның етәксеһен “Ауыл хужалығы сәғәте” ултырышына саҡырып, артабанғы эш пландары, ярҙам төрҙәре тураһында һөйләшергә тәҡдим итте.\nАртабан Радий Фәрит улы тренерҙар, аграрийҙар һәм эшҡыуарҙар менән республикала спорт йылҡысылығын үҫтереү мәсьәләһен тикшерҙе.\n- Республикала ат спорты үҫешенең төрлө этаптары булды. Әле энтузиастар ярҙамы менән ул уңышлы алға бара. Беҙҙең спортсылар һәм хужалыҡ вәкилдәре Рәсәй турнирҙарында призлы урындар яулай. Был эшмәкәрлеккә, һис шикһеҙ, ярҙам итергә кәрәк, - тине Радий Хәбиров.\nТөбәк етәксеһе белдереүенсә, киләһе йыл Башҡортостанда был йүнәлеште үҫтереү программаһы эшләнәсәк, тейешле финанслау ҡараласаҡ.\n“Терра Башҡортостан”дың финал ярыштарында һайлап алыу этабын үткән 12 еңеүсе ҡатнашты. Эпидемиологик хәлгә бәйле, бәйгеләр тамашасыһыҙ үтһә лә, турнирҙың һәр этабы, билдәле булыуынса, федераль һәм республика телеканалдарында күрһәтелеп барҙы.\nФинал ярышын асыу тантанаһында төбәк етәксеһе спортсыларға уңыштар теләне.\n– Ҡәҙерле дуҫтар, хөрмәтле ҡунаҡтар, хөрмәтле спортсылар! Барығыҙҙы ла ошондай матур көн – ат ярышы финалы менән ихлас ҡотлайым һәм еңеү, уңыштар теләйем, – тине Радий Хәбиров. – Беҙгә, Башҡортостанда йәшәгән халыҡ өсөн, ат ҙур әһәмиәткә эйә. Быуаттар дауамында ул иптәш, хәрби яуҙаш булған. Юҡҡа ғына беҙҙең ата-бабабыҙ – Төньяҡ амурҙары һәм легендар генерал-майор Миңлеғәле Шайморатовтың кавалерия дивизияһы атлылары - ышаныслы дуҫтары менән бар Европа аша үтмәгән. Һәммәгеҙҙе лә әлеге матур көн менән ҡотлайым һәм спортсыларға ҙур еңеүҙәр теләйем.\nФинал ярыштары һөҙөмтәһе буйынса, Башҡортостан Башлығы призына бәйгелә еңеүҙе Туймазы районынан Александр Лиханов яуланы.


РФ Эске эштәр министрлығының Баймаҡ ҡалаһындағы бүлеге ҡарамағында эш башлаған Йәмәғәт советы 7 февраль көнө 10-дан 12-гә тиклем “Тура бәйләнеш” уҙғара. Полиция, хоҡуҡ һаҡлау хеҙмәткәрҙәренең эшенә бәйле һорауҙарығыҙ, тәҡдимдәрегеҙ, фекерҙәрегеҙ йәки ялыуҙарығыҙ менән билдәләнгән ваҡытта түбәндәге телефондарға шылтырата алаһығыҙ:\nҠыуатов Иғдисам Ғиниәт улы, Йәмәғәт советы рәйесе, тел. 3-18-39,\nИсхаҡов Афзал Абрар улы, рәйес урынбаҫары, тел. 3-16-53.\nҠаланың 1 мең шәхси йортона заман талаптарына яуап биргән автоматлаштырылған электр иҫәпләгестәре ҡуйылды. Улар файҙаланылған электр энергияһын район электр селтәрендә урынлашҡан үҙәк компьютер аша күҙәтеп барырға мөмкинлек бирәсәк. Ҡайҙа күпме энергия ҡулланылған, ҡайҙа иҫәпләгес туҡтап тора – һәр мәғлүмәт компьютер мониторында сағылыш табасаҡ.\nСтуденттар, һеҙҙең өсөн!\nИртәгә, 3 февралдә, халыҡ ижады үҙәгендә сәғәт 2-лә республика, Рәсәй, сит илдәрҙең төрлө юғары уҡыу йорттарында белем алыусы студенттар менән осрашыу үтәсәк.\nШундай исем аҫтында Таулыҡай ауыл мәҙәниәт йортонда студенттар араһында КВН үтте. Бында таулыҡайҙарҙың –“Әстәғәфирулла”, сыңғыҙҙарҙың –“Күсәбә”, буранбайҙарҙың “Оп-па, Буранбай” командалары тапҡырлыҡта, оҫталыҡта көс һынашып, тамашасыларға күңелле ял бүләк итте. Йәштәрҙең аҡыллы, зирәк булыуы ҡыуандырҙы.\nҺөҙөмтәлә, таулыҡайҙар – “Иң оригиналь команда”, сыңғыҙҙар “Иң ихлас һәм дәртле команда”, буранбайҙар “Иң артист һәм берҙәм” номинацияларында еңеү яуланы.\nБуранбай ауылы клуб мөдире.\nПрезидент һайлау көнө яҡынлаша\nРәсәй Федерацияһы Үҙәк һайлау комиссияһы мәғлүмәттәре буйынса Рәсәй Президенты вазифаһына дәғүә итеүселәрҙе теркәү процедураһы тамамланды. Улар – Владимир Путин, Сергей Миронов, Владимир Жириновский, Геннадий Зюганов һәм Михаил Прохоров.\nӘйткәндәй, Бөтә Рәсәй халыҡ фекерен өйрәнеү үҙәге мәғлүмәттәре буйынса, ил халҡының өстән ике өлөшө Президент һайлау бер турҙа үтәсәк, тип фаразлай.\nБыл аҙнала Президент һайлауының яңы осоро башлана: киң мәғлүмәт сараларында һайлау агитацияһы старт ала.\nӘ беҙҙең яҡташтар Президент һайлауы, кандидаттар тураһында ниҙәр уйлай?\nӘмир Сәйғәфәров, Бөтә донъя башҡорттары ҡоролтайының Баймаҡ районы буйынса башҡарма комитеты рәйесе, Баймаҡ ҡалаһы:\n– Һайлау – ул ҙур сәйәси кампания. Конституция буйынса һәр граждан үҙенең фекерен белдерергә тейеш. Әлеге ваҡытта 5 кандидат теркәлде, тимәк, уйланырға ла урын бар. Минеңсә, кем Рәсәй халҡы, уның мәнфәғәте өсөн файҙалы һәм лайыҡлы эштәр башҡара, шуға тауыш бирергә кәрәк. Әлеге көндәге етәкселәргә эшмәкәрлеге яғынан һүҙ әйтә алмайым. Халыҡ менән тығыҙ эшләйҙәр, көн һайын тиерлек улар төрлө предприятие-ойошмаларҙа. Ғөмүмән, асыҡ сәйәсәт алып барыла. Әлбиттә, был сәйәсәттең оҡшамаған яҡтары ла бар. Даими рәүештә хаҡтарҙың артыуы күҙәтелә. Бына тағы ла икенсе ярты йыллыҡта газға, электрға хаҡ өҫтәүҙе планлаштыралар. Сеймал – үҙебеҙҙеке, уны эшкәртеүҙә үҙебеҙҙең кешеләр эшләй, бушлай уҡ булмаһа ла, ташламалар булырға тейештер, тип уйлайым. Мәҫәлән, ниндәй боларыштар барған Ливияла, Сәғүд Ғәрәбстанында халыҡҡа газ бушлай. Ошондай мәсьәләләр киләсәктә яйға һалынһын ине.\nРәфҡәт Дауытов, хеҙмәт ветераны, ветерандар советы рәйесе, Өмөтбай ауылы:\n– Күҙаллауымса, кемдең Президент итеп һайланасағы күптән билдәле инде. Бер генә теләгем бар: һайлау закон буйынса үтһен ине.\nИл Президенты иң тәүге нәүбәттә ауыл хужалығын үҫтереүгә күп көс һалырға тейеш, тип уйлайым. Халыҡҡа эш булһа, эш хаҡы түләнһә, илдең дә биле ныҡ булыр ине. Тағы ла бер мәсьәлә борсой: һуғыш осоронда тыуған балаларға иғтибар булмауы. 1932 йылға тиклем тыуғандарға “Тыл ветераны” тигән исем бирелде, ә бына унан һуңғы йылғыларға бер ниндәй ҙә ярҙам юҡ. Ул быуындың ас-яланғас үҫеүе, эшкә иртә егелеүе, хатта атайһыҙ ҡалып, бер ниндәй ҙә ташламалар алмауы ҡыҙғаныс. Был ил, төбәк башлыҡтары хәл итә торған бик әһәмиәтле мәсьәлә. Минең менән күптәр килешәлер, моғайын.\nАвтор: Һаҡмар | Ваҡыты: 22:28 Комментариев нет:\nИке кеше уттан ҡотҡарылды\n... Бөтә ғаләм тәмле йоҡоға талған мәл. Бары тик кешелек именлеге һағында булғандар ғына һәр ваҡыт уяу... 31 ғинуар таңғы сәғәт 5 тула 8 минутта 114-се Баймаҡ янғын һүндереү часында телефон шылтырауы янғын һүндереүселәрҙе аяҡҡа баҫтыра: Баймаҡта Тыныслыҡ урамының 21-се йортонда ут сыҡҡан!\nҠарауыл начальнигы В.Т. Яхин етәкселегендәге команда сигнал алғандан һуң өс минут эсендә шул урында була. Бында водитель Радик Иҙелбаевтың да оҫталығы ҙур роль уйнай. Бындай осраҡта һәр секунд ҡәҙерле, алтынға бәрәбәр икәнлеген яҡшы белә улар. Ә иң мөһиме – ут сыҡҡан ике ҡатлы йорттағы халыҡты эвакуациялау, янғынды һүндереү буйынса дөрөҫ ҡарар ҡабул итеү. Валер Яхин тап шулай итә лә. Янғын һүндереүсе Айнур Исхаҡов менән беренсе булып утҡа үҙе ташлана. Ун минуттан “ҡыҙыл әтәс”тең кикереге шиңә. Ләкин шул ваҡыт бүлмә эсенән ыңғырашҡан тауыштар ишетелә. Оҙаҡ уйлап тормай Валер Тәлғәт улы эскә ташлана һәм төтөн тулы ҡараңғы бүлмәләге карауатта бер ҡатын менән баланы табып ала. Үҙе ҡатынды, ә Айнур Исхаҡов баланы күтәреп, диспетчер Ирмәк Ғәлиндың саҡырыуы буйынса килеп еткән “Ашығыс ярҙам” машинаһына сығарып һалалар. Бөгөн улар икеһе лә реанимацияла, ғүмерҙәренә хәүеф янамай.\nЯнғындың сәбәбе – ҡатындың түшәктә ятҡан килеш тәмәке тартыуы. Һығымтаны үҙегеҙ яһағыҙ.\nӘйткәндәй, В.Яхин янғын һүндереү часына 1997 йылда эшкә килә, шуның 14 йылын ҡарауыл начальнигы булып хеҙмәт итә. Ғүмерҙәрен хәүеф аҫтына ҡуйып утҡа ташланған, уның артабан да шашып китеүенә юл ҡуймай, ике кешене уттан ҡотҡарған янғын һүндереүселәргә тыныс дежурлыҡ, ғаилә именлеге теләйбеҙ.\nАвтор: Һаҡмар | Ваҡыты: 22:26 Комментариев нет:\n3 февралдә сәғәт 11-ҙә халыҡ ижады үҙәгендә Баймаҡ районы муниципаль район Советының XXXIX ултырышы уҙа.\n1. Муниципаль район хакимиәте башлығының һәм хакимиәтенең 2011 йылдағы эшмәкәрлеге һөҙөмтәләре тураһында Баймаҡ районы муниципаль район хакимиәте башлығының йыллыҡ отчеты.\n2. Баймаҡ районы муниципаль район Советы рәйесенең һәм Советының 2011 йылдағы эшмәкәрлеге һөҙөмтәләре тураһында Совет рәйесенең йыллыҡ отчеты.\n3. 2012 йылда муниципаль район территорияһында ергә аренда хаҡының күләмен билдәләү тәртибен раҫлау хаҡында.\n4. 2012 йылға территориаль-иҡтисади зона коэффициентын һәм мөлкәт менән файҙаланған өсөн бер квадрат метрҙың хаҡын раҫлау тураһында.\n5. 2012 йылға муниципаль райондың муниципаль милкен хосусилаштырыу буйынса сараларҙың прогноз планын раҫлау тураһында.\n6. 2012 йылға Баймаҡ районы муниципаль район бюджетына үҙгәрештәр һәм өҫтәмәләр индереү хаҡында.\nУлтырышҡа район Советы депутаттары, ҡала һәм ауыл биләмәләре башлыҡтары һәм эштәр идарасылары, район һәм ҡаланың хужалыҡ, предприятие, ойошма, учреждение етәкселәре, мәктәп директорҙары, балалар баҡсалары мөдирҙәре, ауыл мәҙәниәт йорто директорҙары, клуб мөдирҙәре, фельдшер-акушерлыҡ пункттары мөдирҙәре, имам-хатиптар, участка полицейскийҙары, киң мәғлүмәт саралары вәкилдәре саҡырыла.\nАвтор: Һаҡмар | Ваҡыты: 22:22 Комментариев нет:\nТөп маҡсат – бурыстарҙан ҡотолоу\nУҙған аҙнала ҡала биләмәһендә йорт комитеттары рәйестәренең сираттағы ултырышы үтте. Ҡала биләмәһе хакимиәте башлығы И.Ә. Бураншин торлаҡ-коммуналь хужалыҡ өлкәһендәге хәлдәр менән таныштырҙы. “Әлегә тиклем халыҡты йылылыҡ һәм һыу менән тәьмин итеү өлкәһендә етди авариялар юҡ. Шулай ҙа тынысланырға ярамай, әле ҡыш уртаһы ғына.\nПроблемалар ҙа юҡ түгел: төбәктә газ, электр, һыу буйынса иң күп бурыс беҙҙең районға тап килә. Дөйөм бирәсәк 7 миллион һум тирәһе. Бөгөнгә күп ҡатлы йорттарҙа 5 мең тирәһе кеше йәшәй, йәғни 2 мең самаһы абонент хеҙмәтләндерелә. Ҡайһы берәүҙәрҙең бурысы 100 мең (!) һумдан ашып китә. Был тәңгәлдә “УКЖФБ” ЯСЙ-һы юристары эшләй, шулай уҡ суд һәм суд приставтары хеҙмәте аша бурыстарҙы түләтеү буйынса шөғөлләнәсәкбеҙ”, – тине сығышында Исмәғил Әхмәт улы. Артабан ул йорт комитеттары рәйестәренә һәр йорт буйынса кемдең күпме бурысы йыйылыуы тураһында мәғлүмәт бирҙе.\n“Йылылыҡ селтәре” ЯСЙ-һы директоры С.Я. Рыҫбаев быйылдан башлап йылылыҡ өсөн туранан-тура иҫәпләшеү башҡарылыуы тураһында һөйләне. Ул йорт комитеттары рәйестәренең фатирҙарҙы йылытыу өсөн билдәләнгән нормативтар, тарифтар хаҡындағы һорауҙарына яуап бирҙе. “Водоканал” ЯСЙ-һы, район электр селтәре, “БРСУ” МУП-ы, идарасы компаниялар (улар Баймаҡта өсәү) етәкселәренә лә һорауҙар күп булды. Йәмәғәтселек башланғысында йөрөгән йорт комитеттары рәйестәренең үҙ бурыстарына ҙур яуаплылыҡ менән ҡарауы ҡыуаныслы. Һәр хәлдә ултырышҡа килгәндәренең хеҙмәтләндереү сифаты, тәҡдимдәре, дөйөм алғанда, һәр проблеманы белеп сығыш яһауы киләсәктә торлаҡ-коммуналь хужалыҡ өлкәһендә эштәр яйланасағына ишара түгелме ни?\nВетеринария хеҙмәте нисек эшләне?\nЙыл башында үткәндәргә баһа биреү, ағымдағыһына уй-ниәттәр билдәләү, проблемаларҙы асыҡлау йолаһы бар йәмғиәттә. Баймаҡ районы һәм ҡалаһының ветеринария станцияһы начальнигы А.А. Иҫәнов менән ойошторолған диалогта беҙ был хеҙмәттең уҙған осорҙағы эшмәкәрлегенә байҡау яһарға, райондағы эпизоотик һәм ветеринар-санитар хәлде баһаларға тырыштыҡ.\n– Арслан Айҙар улы, уҙған хужалыҡ йылы райондың ветеринария хеҙмәте өсөн нисек булды, ниндәй эштәр бойомға ашырылды?\n– Уҙған осорҙа райондың ветеринария хеҙмәте һөҙөмтәле эшләне. Эпизоотик һәм ветеринар-санитар именлекте тәьмин итеү буйынса мәсьәләләр тулыһынса үтәлде.\nҮткән аҙна мәғариф хеҙмәткәрҙәре өсөн үтә лә ҡыҙыу булды: 25 – 27 ғинуарҙа ҡалабыҙҙың 2-се мәктәбендә “Йыл уҡытыусыһы-2012” конкурсы үтте. Уны мәғариф бүлеге начальнигы Ринат Ильясов асып, ҡатнашыусыларға уңыштар теләне. Жюри составы менән таныштырғандан һуң, сәхнәгә 23 ҡатнашыусы сыҡты. Улар араһында 7 башланғыс класс, 4 рус теле һәм әҙәбиәте, 3-әр башҡорт теле һәм әҙәбиәте, математика, 2-шәр инглиз теле, тарих һәм Башҡортостан мәҙәниәте тарихы, 1-әр биология һәм рәсем дәрестәре уҡытыусылары бар ине. Тәүге көндә конкурсанттар инновацион педагогик проекттарын тәҡдим итте, 26-һында ҡаланың төрлө мәктәптәрендә дәрес күрһәтте, үҙҙәре үк дәрескә анализ яһаны, класс сәғәттәре үткәрҙе. Беренсе турға йомғаҡ яһалғандан һуң 8 ҡатнашыусы икенсе турға сыҡты. 27 ғинуарҙа улар 20 минутлыҡ оҫталыҡ дәресе, дебат күрһәтте.\nШулай итеп энәһенән ебенә тиклем күҙҙән үткәреп, ниһайәт, конкурсанттарҙың хеҙмәтенә, тырышлығына йомғаҡ яһалды. “Йыл уҡытыусыһы-2012” конкурсының абсолют еңеүсеһе исеменә 4-се мәктәптең йәмғиәтте өйрәнеү һәм хоҡуҡ уҡытыусыһы Илшат Сирусин (һүрәттә) лайыҡ булды. Шулай уҡ Баймаҡ лицей-интернатының башҡорт теле һәм әҙәбиәте уҡытыусыһы Сафа Ишҡыуатов менән 2-се мәктәптең математика уҡытыусыһы Альбина Насырова конкурстың еңеүселәре тип табылды.\nАвтор: Һаҡмар | Ваҡыты: 22:19 Комментариев нет:\nТаныш булығыҙ: участка полицейскийҙары\nБаймаҡ ҡалаһы 5 административ участкаға бүленгән. Уларҙың һәр береһенә участка полицейскийы беркетелгән. Улар граждандарҙы ҡабул итә, биләмәһендәге йорттарҙы ҡарай, насар йәшәгән ғаиләләрҙе, төрмәнән сыҡҡан кешеләрҙе контролдә тота. Баймаҡ ҡалаһында участка полицейскийҙарының ике участка пункты бар: тәүгеһе – С.Юлаев проспекты, 33-1, тел.3-11-08, икенсеһе Тыныслыҡ урамы, 7а (ишеге дауахана яғынан, эш телефоны юҡ) адресы буйынса урынлашҡан.\n1-се административ участка – Үҙәк микрорайонын – полиция капитаны Айҙар Әхмәр улы Яҡшығолов етәкләй. Граждандарҙы С.Юлаев проспекты, 33-1 адресы буйынса дүшәмбе – 10.00-11.30, шишәмбе – 19.00-20.30, шәмбе 10.00-11.30 сәғәттәрҙә ҡабул итә. Телефоны – 8 960 803 93 78.\n2-се административ участка – Дауахана, ГРП микрорайонында – полицияның өлкән лейтенанты Ришат Морат улы Йәнғазин эшләй. Граждандарҙы Тыныслыҡ урамы, 7а адресы буйынса дүшәмбе – 10.00-11.30, шишәмбе – 19.00-20.30, шәмбе – 10.00-11.30 сәғәттәрҙә ҡабул итә. Телефоны – 8 962 543 07 17.\n3-сө административ участка – БЛМЗ, Көньяҡ микрорайондары буйынса полиция майоры Сәғит Әбдрахман улы Әминев граждандарҙы Тыныслыҡ урамы, 7а адресы буйынса дүшәмбе – 10.00-11.30, шишәмбе – 19.00-20.30, шәмбе – 10.00-11.30 сәғәттә ҡабул итә. Телефоны – 8 937 342 24 51.\n5-се административ участка – Мөкәсәй микрорайоны һәм шулай уҡ Мерәҫ, Бәхтигәрәй, Иҫән ауылдарында полиция капитаны Салауат Лоҡман улы Йәнбирҙин эшләй. Граждандарҙы С.Юлаев проспекты, 33-1 адресы буйынса дүшәмбе – 10.00-11.30, кесе йома – 19.00-20.30, шәмбе – 10.00-11.30 сәғәттә ҡабул итә. Телефоны – 8 961 358 44 61.\n4-се административ участка – Малыш микрорайонында полиция капитаны Винер Юнир улы Аткин эшләй. Граждандарҙы С.Юлаев проспекты, 33-1 адресы буйынса дүшәмбе – 15.00-16.30, шишәмбе – 19.30-20.00, шәмбе – 10.00-11.30 сәғәттәрҙә ҡабул итә. Телефоны – 8 961 360 60 45.\nГраждандар участка полицейскийҙарына үҙҙәрен борсоған мәсьәләләр буйынса һәр саҡ мөрәжәғәт итә ала. Шулай уҡ полиция хеҙмәтенең эш сифатын күтәреү буйынса тәҡдимдәрегеҙ булһа йәки һеҙҙең хоҡуҡтарығыҙ боҙолған осраҡта, участка полицейскийҙары һәм балиғ булмағандар эше буйынса бүлек начальнигы А.А. Моратов йәки уның урынбаҫары С.Ю. Яксановҡа мөрәжәғәт итә алаһығыҙ (тел. 3-19-12).\n“Иң ҙур бүләк – яҡындарымдың йылмайыуы”\nУны районыбыҙҙа ғына түгел, ә республика, күрше төбәктәрҙә лә бик яҡшы беләләр. Башҡортостан Республикаһының атҡаҙанған мәҙәниәт хеҙмәткәре, мәҙәниәт өлкәһендә оҙайлы йылдар намыҫлы эшләгәне өсөн БР Президентының Рәхмәт хатына лайыҡ булған, ил буйынса һирәк кешегә бирелгән “Рәсәй профессионалы” миҙалы менән бүләкләнгән, Рәсәй Ҡатын-ҡыҙҙары ойошмаһының Почет грамотаһы һәм тағы бихисап наградаларға лайыҡ район китапханаһы директоры, район ҡатын-ҡыҙҙар советы рәйесе Луиза Ҡаһарман ҡыҙы Дәүләтшина менән булыр әңгәмәбеҙ.\n– Луиза Ҡаһарман ҡыҙы, ошондай бихисап наградаларға лайыҡ кеше ниндәй хистәр кисерә икән?\n– Хеҙмәтеңде күреүҙәре, уны лайыҡлы баһалауҙары кемгә оҡшамаһын?(Йылмая). Дөрөҫөн әйткәндә, был миҙалдарҙы күптән алып ҡарағаным да юҡ ине әле. Ә бына Р.Өмөтбаев һ.б. яҙыусылар яҙған хаттарҙы бик ҡәҙерләп һаҡлайым, уларҙың йылы һүҙҙәрен уҡып көс алам. Күптәре был донъяны ҡалдырып китһә лә, уларҙы мине яҡлаусы һәм һаҡлаусы фәрештәләрем кеүек күрәм.\nЙәмәғәт ойошмаларында киләсәккә пландар билдәләнде\nҮткән йомала район китапханаһында “Атайсал” һәм ағинәйҙәр клубтарының киңәйтелгән ултырышы булды.\nСарала клубтарҙың рәйестәре Ғ.С. Баймурзин һәм Х.М. Биктимерова 2011 йылға йомғаҡ яһаны. Темәс ауылының “Атайсал” клубы етәксеһе С.Ғ. Вәлиев, Йомаштан – М.М. Килдеғошов, I Этҡолдан ағинәйҙәр клубы рәйесе Х.Р. Рыҫбаева эш тәжрибәләре менән уртаҡлашты.\nТикшерелгән мәсьәлә буйынса фекер алышыуҙа Баймаҡтан – Ә.Исхаҡов, С.Батталова, Әбделкәримдән – Й. Ҡашҡаров, Ишмөхәмәттән – И. Әхмәтов, Ишмырҙанан К. Әфләтунов һ.б. ҡатнашты.\nКитапхана хеҙмәткәре В.Ә. Ишбаева районыбыҙҙың крайҙы өйрәнеүселәре һәм тарихсылары ҡулынан сыҡҡан яңы китаптар, ә Е.А. Викторова Рәсәй тарихы йылы айҡанлы ойошторолған күргәҙмә менән таныштырҙы.\nР.Р. Рыҫмөхәмәтова иһә район-ҡала үҫешенә үҙ ваҡытында тос өлөш индергән етәкселәр тураһында библиографик йыйынтыҡ сығарыу хаҡында мәғлүмәт бирҙе.\n“Атайсал” клубының быйыл үткәрәсәк саралары ғәмәлдә Рәсәй тарихы йылына, 1812 йылғы Ватан һуғышының 200 йыллығына, Баймаҡ ҡалаһының 75 йыллыҡ юбилейына арналасаҡ.\nУлтырышта шулай уҡ район хакимиәте башлығының беренсе урынбаҫары И.Ә. Зәйнуллин ҡатнашты һәм сығыш яһаны.\nСарала тыуған яҡтың тарихын, ғөрөф-ғәҙәттәрен, йолаларын өйрәнеүҙә һәм пропагандалауҙа, йәш быуынды арҙаҡлы шәхестәребеҙ өлгөһөндә тәрбиәләү өлкәһендә әүҙем эшләгәндәре өсөн “Атайсал” һәм ағинәйҙәр клубтарының ағзалары Почет грамоталары менән бүләкләнде.\n“Атайсал” клубы сәркәтибе.\nИке яҡ өсөн дә файҙалы булды\nҮткән шәмбелә халыҡ ижады үҙәгендә районыбыҙ мәктәптәре, һөнәри белем биреү учреждениелары уҡыусылары БДУ, БДМУ, БДАУ, ӨДАТУ, ӨДНТУ, ӨДИСА (Өфө дәүләт иҡтисад һәм сервис академияһы), БДУ-ның Сибай институты вәкилдәре менән осрашты. Ҡатнашыусыларҙы муниципаль район хакимиәте башлығының социаль мәсьәләләр буйынса урынбаҫары Илдус Зәйнуллин, мәғариф бүлеге начальнигы Ринат Ильясов сәләмләне. Илдус Әдиф улы районыбыҙҙың социаль-иҡтисади хәленә байҡау яһаны, бөгөн дефицит һаналған һөнәрҙәрҙе һанап китте. Башҡорт дәүләт аграр университетын былтыр 55 студент тамамлаһа, шуларҙың бишәүһе генә тыуған яғына эшкә ҡайтҡан. “Былай барһа, ауыл хужалығы тармағында эшләрлек кеше булмаясаҡ”, – тип күҙаллауҙарын еткерҙе ул. Районыбыҙға аграр тармаҡ өсөн белгестәр, айырым фән уҡытыусылары, агрономдар, зоотехниктар, механизаторҙар, хореографтар, үҙәк ҡала дауаханаһына егермеләп белгес етешмәй икән. Сығарылыш класс уҡыусылары менән профориентацион эштәр алып барыу зарурлығы хаҡында һүҙ булды.\nЮғары уҡыу йорттары вәкилдәре үҙҙәре эшләгән вуздар тураһында һөйләне, һорауҙарға яуап бирҙе. Уҡыусыларыбыҙ уҡыу йортона ҡабул итеү имтихандары, ятаҡта йәшәү шарттары, спорт, ижад менән шөғөлләнеү мөмкинлектәре менән дә ҡыҙыҡһынды.\nФәһемле осрашыу БДУ-ның Сибай институты һәм ӨДИСА студенттары әҙерләгән бай йөкмәткеле концерт менән тамамланды.\nДекларация тапшырыу кампанияһы башланды\nБашҡортостан Республикаһы буйынса Рәсәй федераль һалым хеҙмәтенең 37-се район-ара инспекцияһы 2012 йылға декларация кампанияһы башланыуы тураһында хәбәр итә.\n2011 йылда түбәндәгеләрҙән килем алыусылар Рәсәй Федерацияһы Һалым кодексының 228-се һәм 229-сы статьяларына ярашлы, йәшәгән урыны буйынса 2012 йылдың 30 апреленә тиклем 3-НДФЛ формаһы буйынса физик берәмектәр килеменә һалым буйынса һалым декларацияһы тапшырырға бурыслы:\n1) Торлаҡты, торлаҡ булмаған күсемһеҙ милекте, транспорт сараларын ҡуртымға биреүҙән;\n2) Өс йылдан аҙыраҡ ваҡытта үҙ милкегеҙҙә булған күсемһеҙ мөлкәтте (торлаҡ йорт, фатир, ер участкаһы, баҡса йорто), башҡа мөлкәтте (транспорт саралары, металлолом, төҙөлөп бөтмәгән объект, гараж, төҙөлөш материалдары, торлаҡ булмаған биналар һ.б.) һатыуҙан;\n3) Физик берәмектәр менән гражданлыҡ-хоҡуҡи килешеүҙәр буйынса эш башҡарыуҙан йәки хеҙмәт күрһәтеүҙән;\n4) Бүләк итеү килешеүенән (әгәр бүләк итеүсе һәм бүләк алыусы яҡын туғандар булмаһа);\n5) Отош түләнгәндә һалым агенттары тарафынан физик берәмек килеменә һалым һалынмаған осраҡта лотерея отоуҙан (приз, бүләк, натураль формала килем алғанда эш биреүсе һ.б. тарафынан һалым тулы кимәлдә тотолмаған булһа).\n37-се район-ара инспекция начальнигы урынбаҫары.\nАвтор: Һаҡмар | Ваҡыты: 22:11 Комментариев нет:\n▼ 03/02 (13)\nЙәмәғәт ойошмаларында киләсәккә пландар билдәләнде...


Бушлай Хайуандар Менән Секс Уйын – Уйын Ялбыр Онлайн Порно\nСекс Порно Менән Бушлай Ялбыр Хайуандары Яратыусылар Өсөн Уйын\nҠасан етә эш ялбыр фантазия, йә булмаһа сифаты түбән икән, һеҙ бер нисә порнофильм, ул һеҙгә оҡшамай, йә бер нисә һүрәт анимация һәм матур, жанр энтузиастар эшләй. Интерактив порно бик ҙур етешһеҙлектәр бар-һыныу менән ялбыр экшен. Йәки яҡшы әйткән: интерактив gnu булмауы менән порно бик ҙур ялбыр булмаһа, беҙ эшләнек тип бушҡа ғына сөнки секс-хайуандар өсөн уйындар, ялбыр порноигр иң ҙур коллекцияһының береһе булды, ул интернет күрҙе. Сайтта бөтәһе менән уйындар бик күп пар булып, беҙгә ҡарағанда, әммә ғына, сөнки улар барыһы да булһа китапханала иҫкергән флеш-секс-уйын., Һеҙ беҙҙең сайттан таба уйын ғына HTML5, яңы быуын порноигра бушлай булыуы, интернет тәҡдим итә. Сөнки был уйын күп ҡаҙанышы. Иң тәүҙә, һеҙҙе был графика яҡшы уйын таба. Реализм һәм физика һәм хәрәкәт өсөн двигателдәр тапҡырға артҡан. Шулай күпкә ҡатмарлы процесына уйын элементы башҡа күп движок менән бергә был һеҙгә бирелһә, улар барыһы тәжрибә интерактив әйләнә, улар реаль булып тойола., Бынан тыш, был яңы секс-элементтарҙың составында шулай уҡ күп көйҙәрҙе уйнап, улар өсөн донъяла секс-уйын furry яҡшы ысулы булып тора, ул үҙең менән булыуы мөмкин ярҙам фурсон персонаждарҙың эске уйынсығына әйләнә.\nТик шуныһы бар беҙҙең сайтта буласаҡ беҙ, айырыла башҡа бөтә нәмә сайт, һеҙ ҡайҙа табырға мөмкин ялбыр секс-уйын, - многопользовательский был уйын ялбыр, сервера, беҙ улар беҙгә ебәргән. Был һеҙгә хайран булғас, һәм был сәбәптәрҙең береһе булып, уларҙы һәр ваҡыт һеҙгә килергә секс буйынса бушлай булһа-хайуандары менән уйнап, ваҡытты күңелле үткәреү өсөн.\nСекс Уйындар Уйнау Теләге Менән Бушлай Тәрән Хайуандар\nЯлбыр бөтә фантазияһын беҙҙең сайтта буласаҡ, улар раят һәм дизайн стиле төрлө һәм наслаждаться булыуы. Бөтәһенән элек, беҙҙең ялбыр булып секс-симулятор, унда һеҙ POV хәрәкәттәр менән башҡарыла. Был принцип, ялбыр бөтә был трахать һеҙ алмай, үҙе кеүек, һәм һеҙ аласыз настроить уларҙы ла шул уҡ ваҡытта, тип теләмәй. Ялбыр красотки яҡ һине уйлап мөмкин, уның трахнуть алмай. Һәм улар аласыз яһарға һеҙ, ҡыҙҙар, малайҙар һәм хатта транссексуал.\nБына беҙҙең сайтта тағы бер категория-sex furry RPG был уйын. Уйын наслаждайся был мажаралы уйындар һеҙҙең булһа, һеҙ унда сюжет линияһы, персонаждарҙың квест менән, хатта башы, һеҙ уны үтәргә тейеш. Был уйын өсөн бөтә кәрәкле багктар китерелә менән күңеллерәк бөтә. Настроить һеҙ уны эшләй алмаясаҡһығыҙ, үҙенең эске һәм һеҙгә оҡшаған фурсон аватар ялбыр, ялбыр фантазия илдәр буйлап сәйәхәткә юлланды, ә һуңынан тикшеренеүҙәре сексуаль. Беҙгә хатта япон хентай күп булды-был уйынды сексуаль категория ялбыр, һеҙ уны уйнауы оҡшаны.\nӘ тағы многопользовательский булған секс-furry уйын беҙҙең сайтта, уны айырым категорияларға ҡараған. Һеҙ, бәлки, многопользовательский секс менән уны сағыштырып симулятор-танышыу өсөн уйнай, әгәр теләйбеҙ. Һеҙ персонаждар көй башланыу менән, ниндәй енестән була һәм һеҙ аласыз, теләсә ниндәй. Шулай уҡ һеҙ кем менән трахаться теләсә алмай онлайн-донъя. Һеҙ кешеләр менән танышыу, улар менән аралашыу, ә һуңынан улар менән һеҙгә оҡшамаған йәки трахаться. Интерактивты - һеҙ был һайлауҙы. Ч беҙгә бар, һеҙ ебәргән шәхси хәбәремә йәки лоббийы ҡайҙа бер-береһенә сат алалар наслаждаться була. Һеҙ трахаться бер, йәки хатта өсәүләп orgy., Ялбыр был секс-был уйын менән шартлаған.\nСекс Уйнар Ялбыр - Яҡшы Уйындарының Түләүһеҙ Сайты\nАҙ икән, был html5 яңы уйын иҫ киткес булып күренә, әммә улар эшләй, теләсә ниндәй платформаһында, улар ҡуллана аласыз. Хәҙерге компьютер һәм мобиль ҡулайлама аша теләсә ниндәй браузер аласыз йырлата. Бер ниндәй ҙә сикләүҙәр юҡ һәм беҙҙең сайтта. Теркәлергә мөмкин булған һәр бушлай уйнай. Многопользовательский хатта секс-уйнарға мөмкин булған уйындар теркәлгән. Бөгөн бында бушлай кисәләр порно ялбыр наслаждайся!


“Төньяҡ ҡапҡа” һәр кемгә асыҡ » Башҡортостан гәзите\n“Төньяҡ ҡапҡа” һәр кемгә асыҡ\n2-08-2014, 05:00 // Йәмғиәт // Баҫып сығарырға\nГорький тимер юлының Ижевск бүлексәһенә ҡараған “Яңауыл” тимер юл станцияһына тәүге поезд килеүгә 2016 йылда бер быуат тула. Әле бынан тәүлек әйләнәһенә ике яҡ йүнәлештә бер нисә тиҫтә йөк составы, шулай уҡ урындағы һәм йыраҡ араға йөрөгән 50-гә яҡын пассажир поезы үтә.\nТуҡталҡа өсөн бирелгән ике минут эсендә килгәндәр вагондан төшөп, китеүселәр уға инеп өлгөрөргә тейеш. Был эште проводниктар менән берлектә вокзалдың 25 кешенән торған татыу коллективы ойоштора. Әйтергә кәрәк, ваҡыттың самалы булыуына ҡарамаҫтан, ниндәйҙер көтөлмәгән хәлдең теркәлгәне юҡ. Был, әлбиттә, тәжрибәле хеҙмәткәрҙәрҙең үҙ эшен белеп һәм күңел биреп башҡарыуы һөҙөмтәһе. Вокзалдың “Ялыуҙар һәм тәҡдимдәр кенәгәһе”ндә йылдан-йыл пассажирҙарҙың тик маҡтау һәм рәхмәт һүҙҙәре генә теркәлә.\nБашлыса ҡатын-ҡыҙҙарҙан торған күп милләтле коллективҡа тиҫтә йылдан ашыу етәкселек итеүсе Светлана Чернейкина был вазифала әсәһе Валентина Монохинаны алмаштырған. Әйткәндәй, Светлананың атаһы ла ғүмерен тимер юл хеҙмәтенә арнаған.\nХеҙмәткәрҙәр араһында тимер юлсылар династияһы вәкилдәре етерлек. Утыҙ йылдан ашыу эш стажы булған Татьяна Петунина вокзал буйынса дежур вазифаһын уңышлы башҡара. Уның әсәһе өс тиҫтәнән ашыу, ә атаһы егерме йыл тимер юлында хеҙмәт иткән. Пассажирҙарҙы хеҙмәтләндереүгә шулай уҡ утыҙ йыл тирәһе ғүмерен арнап, бөгөн вокзал етәксеһенең уң ҡулына әйләнгән Елена Гайгистың әсәһе лә вагон ҡараусы булған. Әйткәндәй, Елена Альфредовнаның тыуған көнө быйылғы һөнәри байрамы менән тап килә.\nХалыҡ менән эшләүҙең бер ҙә еңел түгеллеге барыбыҙға ла билдәле. Шуға ла вокзал хеҙмәткәрҙәренең тырышлығы пассажирҙар өсөн бөтә тейешле шарттарҙы тыуҙырыуға йүнәлтелгән. Тәүлегенә бында булған меңгә яҡын кешенең һәр береһе сифатлы хеҙмәт алыуға хоҡуҡлы. Теләгәндәр өсөн ял бүлмәһенең ишеге асыҡ, сабыйҙары менән поезд көткәндәр балалар бүлмәһенә инә ала. Бер үк бинала автовокзалдың урынлашыуы ла юлда йөрөүселәр өсөн уңайлы.\n— Физик мөмкинлектәре сикләнгәндәргә, оло йәштәгеләргә айырым иғтибар бүләбеҙ, — тип һөйләй вокзал етәксеһе вазифаһын ваҡытлыса башҡарыусы Елена Гайгис. – Бындай пассажирҙар тураһында бер-беребеҙҙе алдан иҫкәртәбеҙ, кәрәк осраҡта составты беренсе юлға ҡабул итәбеҙ, инвалид арбаһы, носилка алып сығабыҙ.


Башҡорт шашкасылары Ярославлдә оҫталыҡ күрһәтте // Йәмғиәт | новости башинформ.рф\nБашҡорт шашкасылары Ярославлдә оҫталыҡ күрһәтте\n9:51, 17 марта 2010 Йәмғиәт\nЯрославлдә 19 һәм 16 йәшкә тиклемге егет һәм ҡыҙҙар араһында халыҡ-ара шашка буйынса Рәсәй беренселеге үтте.\nБашҡортостан спортсылары оло еңеүгә иреште.\n19 йәшкә тиклемгеләр араһында Айнур Шәйбәков (Өфө) һәм Юлиә Вәлиева (Өфө) чемпион исемен яуланы.\n«16 йәшкә тиклемгеләр» бүлегендә Айгөл Иҙрисова (Ишембай) еңде.\nМаксим Мильшин менән Әлиә Әминова (икеһе лә Ишембайҙан), «19 йәшкә тиклемгеләр» төркөмөндә сығыш яһап, “көмөш” миҙалдар алды.\nЯрыш йомғаҡтары буйынса спортсыларыбыҙҙың барыһы ла 1-7 августа Польшала үтәсәк Европа беренселегендә һәм декабргә билдәләнгән Нидерландыла үтергә тейешле донъя беренселегендә ҡатнашыуға хоҡуҡ алды.\nЕвропа беренселегенә башҡа путевкалар егеттәр һәм ҡыҙҙар араһында Өфөлә РФ беренселегендә уйнатыласаҡ. Был ярыштар Р.Ғарипов исемендәге 1-се Башҡорт республика гимназия-интернатында үтәсәк.\nШунда уҡ Ярославлдә 8-13 йәшлек спортсылар араһында рус шашкаһы буйынса РФ беренселеге лә үткәрелде. 10 йәшкә тиклемгеләр араһында 1-се һәм 2-се урынды Марсель Шәрәфетдинов менән Артем Мкртумян (Мәләүездән) яуланы.\nУлар икеһе лә апрель аҙағында Херсонда (Украина) үтәсәк Европа беренселегендә ҡатнашыу өсөн РФ йыйылма командаһы составына индерелде.


25 декабря 2015 — 15:46\nРәсәй президенты Владимир Путин һәм Һиндостан премьеры Нарендра Моди юғары технологиялы тауарҙар етештереү буйынса килешеү проекттары эшләргә ҡушты. Рәсәй етәксеһе әйтеүенсә, күп йүнәлешле истребитель эшләү өҫтөнлөклө йүнәлеш булып тора. Рәсәй һәм Һиндостан террорға ҡаршы көрәштә донъя йәмәғәтселеген берләшергә саҡырҙы.\nГермания президенты яңы йыл ҡотлауында ил ватандаштарын ҡасаҡтарға ҡарата миһырбанлы булырға саҡырған. Әммә илдә канцлер Ангела Меркель үткәргән сәйәсәткә ризаһыҙлыҡ белдереп ҡаршылыҡ акциялары арта.\nАмериканың бер нисә штатында тәбиғәт ҡазаһы. Көслө ел һәм торнадо арҡаһында бер кеше һәләк булған. Күп кеше хәбәрһеҙ юғалған. Йорттар емерелгән. Көслө ел автомобилдәрҙе ососроп алып киткән.\nЛондон университеты уҡытыусыһы Ер орбитаһын бысратыу мәсьәләһенә үҙ студенттарының иғтибарын йәлеп итергә уйлап компьютер графикаһы эшләгән. Ул унда 1957-се йылдан алып беҙҙең планета тирәләй к-пме сүп-сар йыйылғанын күрһәткән.


Сифатлы тауарға сит ил предприятиелары ла ҡыҙыға\nУчалыла Санкт-Петербург инвесторы ярҙамында тау-байыҡтырыу производстволары өсөн ҡорамалдар етештереү һәм монтаж эшләү яйға һалынған. 2011 йылда ғына урындағы «РИВЗ» машиналар төҙөү заводын модернизациялау өсөн 180 миллион һумлыҡ матди ярҙам килә, инвестициялар күләме әле лә кәмемәй. Яҡын киләсәктә заводта юғары технологиялы тикшереү лабораториялары асыу планлаштырылған.\nЗаманса ҡорамалдар эш процесын еңеләйтеп кенә ҡалмай, буласаҡ продукцияның формаһын да һәр миллиметрына тиклем теүәл ҡырҡыу мөмкинлеге бирә. Быйыл "РИВЗ" машиналар төҙөү заводында етештерелгән продукцияға заказдар күп, быға цех хеҙмәткәрҙәре лә ҡыуана. Ойошмала унынсы йыл слесарь булып эшләүсе Илгиз Мәғәфүров әйтеүенсә, Халыҡ-ара кимәлдә һорау менән ҡулланылған тауарҙар сығарыу предприятиеның үҫеш юлында булыуына ишара.\nӘ бит башта завод банкротлыҡ хәлендә тип таныла. Биш йыл элек Санкт-Петербург инвесторы, республика властары ярҙамында ғына бында ыңғай үҙгәрештәр башлана. Элек буш торған емерек биналар төҙөкләндерелә, яңы станоктар һатып алына, өҫтәмә эш урындары барлыҡҡа килә.\nПродукция етештереүҙең аҙаҡҡы этабы ошо буяу участкаһында башҡарыла. Өс йыл элек булдырылған майҙансыҡта барлығы ете кеше эшләй. Бында башта тимерҙең өҫкө ҡатламын ныҡлы таҙарталар, артабан буяу-киптереү участкаһына ебәрәләр. Ни тиһәң дә, сифатлы тауарҙың тышҡы яғы ла Европа стандарттарына тура килергә тейеш.\nЗаказдарҙың күп өлөшө сит илдәрҙән булыуы ла яҡшы күрһәткес. Уҙған йома ғына өс фура продукция Санкт-Петербургҡа, артабан Вьетнамға оҙатыла. Быйыл предприятие, илдәге иҡтисади тотороҡһоҙлоҡҡа бәйле, эшләү концепцияһын да үҙгәртә. Урындағы етәкселек, хәҙер экспорт менән шөғөлләнеү күпкә отошлораҡ, тигән ҡарашта .\nУчалыға Санкт-Петербургтағы баш предприятиенан да станоктар күсереү күҙаллана. Был етештереү күләмен бер ни тиклем арттырасаҡ. Әлегә заводтың буш торған биналары төҙөкләндерелә. Яңы майҙандар үҙләштерелә. Инвестициялар һәр ваҡыттағыса маҡсатлы тотонола.\nПредприятие «Сифатлы тауар заманса биналарҙа етештерелергә тейеш» тигән девиз аҫтында эшләй. Уңыш нигеҙе иһә юғары квалификациялы кадрҙарҙа. Әйткәндәй, завод етәкселеге алдағы биш йылда Европа кимәлендәге продукция етештереүҙе маҡсат итеп ҡуйған.


Бөгөн иртән Өфөнөң Коммунистик урамында һыу торбаһы ярылды\nАвария урынына шунда уҡ «Өфө һыу каналы» предприятеһы хеҙмәткәрҙәре килде.\nАсыҡланыуыныса, Киров районы ҡаҙанлыҡтарының береһенә илтеүсе запас һыуүткәргес тишелгән. Һөҙөмтәлә торбаларҙа баҫым кәмегән. Һөҙөмтәлә күрше йорттарҙың береһенә ваҡытлыса һыу биреү туҡтатылған. Яуаплы ойошма хеҙмәткәрҙәре өҫкә таралған һыу боҙланып юл-хәрәкәтенә ҡамасауламаһын өсөн бөтә көсөн һала.\nӨфө һыу каналы етәкселеге халыҡты торбаларҙағы авария эҙемтәләре тиҙ арала бөтөрөләсәк, тип ышандыра.


Крематорий ҡайҙа буласаҡ? » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Крематорий ҡайҙа буласаҡ?\n02.09.2019 Крематорий ҡайҙа буласаҡ?\nБашҡортостанда крематорий төҙөү хаҡында күптән һүҙ алып барыла. Әммә һәр ваҡыт халыҡ быға ҡырҡа ҡаршы сыға. 2012 йылда баш ҡаланың көньяҡ-көнсығыш яғында төҙөләсәк тигән һүҙ булды, 2015 йылда яңы урын - Курасково ҡасабаһы билдәләнде, 2017 йылда Өфөнөң төньяҡ өлөшөндә төҙөргә тип, документтар әҙерләй башланылар. Әммә әлегәсә уларҙың береһе лә тормош ашырылманы. Ә Өфө зыяраттарында яңы ҡәберҙәр өсөн урын етмәй.\n28 август көнө Иглин районы Урман ҡасабаһының клубында халыҡ тағы шул мәсьәлә буйынса гөж килде. Урындағы халыҡ ауыл биләмәһе янында крематорий барлыҡҡа килеү ихтималлығы тураһында бәхәс ҡорҙо. Йыйылышта район хакимиәте башлығы Николай Самойленко ла ҡатнашты.\n– Әле ниндәйҙер төҙөлөш тураһында һүҙ алып барырға иртәрәк, иң тәүҙә инвесторҙарҙы йәлеп итеү өсөн ерҙе әҙерләргә кәрәк. Ә ауыл хужалығы ерҙәрен сәнәғәт биләмәләренә күсереү өсөн ике-өс йыл талап ителәсәк, – тип аңлаттты ул.\nБер үк фекереә килә алмай таралышты ауылдаштар. Берәүҙәр буш ятҡан ерҙәрҙе башҡа маҡсатҡа файҙаланырға (шифахана төҙөргә) тәҡдим итте, икенселәр ауылдан 1,5 км алыҫлыҡтағы ерҙәрҙе сәнәғәт биләмәләренә күсереүҙән әллә ни зыян булмаясаҡ тигән фекергә килде. Өсөнсөләр иһә өндәшмәүҙе хуп күрҙе. Нисек кенә булмаһын, әммә нимәлер хәл итергә кәрәклеген һәр кем яҡшы аңлай ине. Уныһы 8 сентябрҙән һуң асыҡланасаҡ.


13 Апрель 2018, 14:18\nЯҙ етеү менән ерҙең йылы төшкән участкаларына ҡышҡы йоҡонан һуң уянған тәүге талпандар сыға һәм шунда уҡ талпан энцефалиты, талпан боррелиозы (Лайм ауырыуы) менән ағыуланыу сығанағы булырға “әҙер тора”.\nАуырыуҙы ҡуҙғатыусы, нигеҙҙә, кешегә вирус менән зарарланған талпандар-ҙың ҡаҙалыуы аша тапшырыла. Үләндә йәки ағаста ултырған талпандар сабыр ғына яндарынан берәй хай-уандың йәки кешенең үткәнен көтә. Талпандар оса ла, һикерә лә алмай, улар эргәләренән үтеп барыусы йәки уларға ҡағылып киткән ҡорбанға тағыла йәки улар-ҙың өҫтөнә килеп төшә. Башҡа ҡан һурыусы бөжәктәр кеүек үк, талпандың тешләүе лә оҙаҡ ваҡыт һиҙелмәҫкә мөмкин, сөнки уларҙың һеләгәйендә ҡанды шыйыҡландырыусы (антикоагулянт) һәм ауыртыуҙы баҫа торған матдәләр бар. Нәҡ шул сәбәпле, ҡаҙалған талпанды эҙләп табыуҙың ябай, ләкин файҙалы сараларының береһе – урмандарҙан һәм ял итеү урындарынан сыҡҡанда үҙ-үҙеңде йәки бер-береңде тикшереп сығыу. Ата талпандар, инә талпандарҙан айырмалы рәүештә, бик ҡыҫҡа ваҡыт-ҡа ғына йәбешә, шуға күрә ауырыусыларҙың байтағы тешләү фактын иҫләмәй.\nУрманға бармаған кешеләрҙең дә зарарланыуы ихтимал. Башҡа кешеләрҙең әйберҙәренә, сәскәләргә, ботаҡтарға йәки хайуандар-ға йәбешеп ингән талпандар арҡаһында ла килеп сыға бындай хәл.\nЗарарланыуҙың икенсе юлы – ҡайнамаған кәзә һөтөн аҙыҡ итеп ҡулланыу. Талпандар күпләп һөжүм иткән осорҙа вирустың һөттә булыуы мөмкин. Шулай уҡ талпан энцефалиты менән һыйыр һөтө аша ла ағыуланыу ихтималлығы йәшәп килә. Шуға күрә, был продуктты ҡайнатып ҡына файҙаланырға кәрәк.\nТалпанды иҙгән ваҡытта вирус тәнгә ыуылып йәки тешләгән урынды тырнағандан һуң да сирләп китергә мөмкин.\nТалпан тешләүҙән һаҡланыу буйынса кәңәштәр\nУрманға йыйынғанда талпан һөжүменән үҙегеҙҙе һаҡларға тырышығыҙ:\n- беләҙектәре тығыҙ һылашып торған оҙон еңле әйбер кейегеҙ; салбарҙы оҙон ҡуңыслы итектәргә ҡыҫтырығыҙ (аяҡ кейем әйберҙе ҡыҫтырыу өсөн табандың арт яғын һәм бәкәлде ябыр-ға тейеш); мотлаҡ баш кейеме алығыҙ (яулыҡ йәки шапка); асыҡ төҫтәге әйбер һайлағыҙ, унан эләккән талпанды күреүе еңелерәк; әйберегеҙҙе талпандарға ҡаршы репеллент менән эшкәртегеҙ; урманда йөрөгәндә һуҡмаҡтың уртаһынан барырға тырышығыҙ, бейек үләндәрҙән һәм ҡыуаҡтар-ҙан һаҡ булығыҙ.\nТалпанды тәндән нисек алырға\nҠаҙалған талпанды ипләп кенә алыу өсөн томшоғона яҡыныраҡ итеп еп менән уратып бәйләгеҙ, артабан уның остарын ян-яҡҡа ҡаратып һуҙығыҙ һәм киҫкен хәрәкәттәр эшләмәй генә талпан тулыһынса сыҡҡансы өҫкә тартығыҙ. Шулай уҡ тәнгә ниндәй ҙә булһа май һөртөргә була –һауа етмәүҙән бөжәк әкренләп хәлһеҙләнә һәм үҙенән-үҙе килеп сыға.\nӘгәр ҙә талпанды тулыһынса сығара алманығыҙ һәм уның башы тәндә ҡалды икән (ҡара нөктә кеүек күренә), уны ябай шырауҙы алған кеүек үк, булавка менән сығарырға кәрәк.\nБындай хәрәкәттәрҙән һуң, ҡулығыҙҙы йыуығыҙ һәм яраны йод йәки спирт менән эшкәртегеҙ.\nТалпанды һис бер осраҡта ла ярамай:\nиҙергә – әгәр ҙә талпан инфицирланған икән, уның эске органдарында вирус бар; өҙөргә– вирус бөжәктең һеләгәй биҙҙәрендә һәм башында туплана, өҙгән саҡта ул ярала ҡала (талпанды теш менән өҙөү тағы ла хәүефлерәк, был осраҡта инде вирус һис шикһеҙ организмға эләгәсәк).\nТалпан энцефалитынан иң яҡшы профилактика – талпан ҡаҙалыуҙы иҫкәртеү һәм вакцинация. Прививка яһалмаған кешеләргә талпан ҡаҙалған осраҡта, тиҙ арала, ҡаҙалғандан һуң 4 көндән дә һуңламай, иммуноглобулин индерергә кәрәк.\nМәсетле районының теләгән бер кешеһе вакцинация яһата ала. Бының өсөн терапевта булғандан һуң район үҙәгендә йәшәгәндәргә үҙәк район дауаханаһының прививкалар яһау кабинетына (19-сы кабинет), башҡа ауылдарҙа йәшәгәндәргә үҙ фельдшер-акушерлыҡ пункттарына мөрәжәғәт итергә кәрәк.


КҮКРӘК БИҘЕ ЯМАН ШЕШЕ ХӨКӨМ ҠАРАРЫ ТҮГЕЛ! ӘММӘ...\nБөгөнгө көндә һәр унынсы ҡатын-ҡыҙ онкологик сир – түш яман шеше менән осраша. Ҡыҙғанысҡа ҡаршы, күкрәк биҙе яман шеше йышыраҡ осрай башланы, был ауыр сир менән көрәшеүсе йәш ҡатын-ҡыҙҙарҙың һаны арта бара.\n-Һеҙ дөрөҫ әйтәһегеҙ. Был сир “йәшәреү” тенденцияһына эйә. Бының үҙ сәбәптәре бар. Беҙ йәмғиәт үҙ ҡағиҙәләренә күнергә мәжбүр иткән донъяла йәшәйбеҙ. Шуға бәйле, ҡатын-ҡыҙҙың көсһөҙ булып күренергә хаҡы юҡ. Был үҙ сиратында даими стрестар, көйәләнеүҙәр, иртәгәге көнгә ышаныс етмәүҙе булдыра. Былар барыһы йомортҡалыҡ функцияһына йоғонто яһай. Шуға күрә күп кенә йәш ҡыҙҙарҙың менструаль циклдары боҙолоуы күҙәтелә.\nБыл нисек кенә моңһоу яңғырамаһын, бөгөн йәштәрҙең ҙур ғына өлөшө гипофездағы үҙгәрештәр арҡаһында килеп сыҡҡан етди гинекологик сирҙәргә эйә.\nКүкрәк биҙе яман шеше менән һәр бер ҡатын-ҡыҙҙың сирләүе ихтимал. Ләкин түбәндәгеләр айырыуса ҙур хәүеф төркөмөндә: нәҫелендә был сиргә тарыусылар булғандар, күремдәре иртә башланған (12 йәштә) йәки һуң тамамланған (55 йәштән һуң) ҡатын-ҡыҙҙар.\nШулай уҡ бала тапмаған йәки һуң бала тапҡан, аборт яһатҡан һәм контрацептив препараттарҙы күп ҡулланған ҡатын-ҡыҙҙар ҙа күкрәк биҙе яман шеше менән сирләүселәр исемлегендә тороуҙары ихтимал.\nКүкрәк биҙҙәренең сәләмәтлегенә насар экология, гормональ тайпылыштар, тәмәке тартыу, баланслы туҡланмау, алкоголизм да кире йоғонто яһай, - ти онколог.\nИлдар Ишкилде улы менән әңгәмәне "Таң" гәзитенең 29 ноябрь һанынан уҡығыҙ.


Башҡортостан тигән йондоҙ яна,\nРәсәй дәүләтенең күгендә,\nИлде һаҡлап ҡалған батыр, тимәк,\nСалауат ул - тере бөгөн дә!\nБашҡортостан тигән йондоҙ балҡый,\nКөндән-көнгә яҡты, нурлыраҡ.\nТормош матур тыуған ерҙә генә,\nБармы бәхет шунан олораҡ?!\nБатыр Салауаттың рухы йәшәй,\nИлкәйемдә, шуға шатланам.\nЕрем йәшел, күгем зәңгәр бөгөн,\nЯҡты донъяларға һоҡланам.\n...Балҡып торор килер көндәребеҙ,\nИзгелектәр күберәк эшләһәк,\nСалауаттың йәне фиҙа ҡылып,\n- Илкәйем, - тип янып йәшәһәк!\n2014 йылда Зәйнәб Биишева исемендәге Башҡортостан «Китап» нәшриәтендә «Бөйөк Салауат. Великий Салават» тип аталған китап донъя күрҙе. Авторы һәм төҙөүсеһе Ғәлим Хисамов.\nС. Юлаев тураһында мәғлүмәттәр, уның үҙ шиғырҙары һәм Салауат батыр хаҡында бер нисә быуат һуҙымында башҡорт, урыҫ, инглиз, төрөк, сыуаш, белорус, татар һәм ер йөҙөндә кешеләр һөйләшкән бүтән телдәрҙә ижад ителгән әҙәби әҫәрҙәрҙең өлгөләре тәҡдим ителә.\nКитапты беҙҙең магазиндарҙан һатып алырға мөмкин. Хаҡы 180 һум.


26 Октябрь 2021, 12:43\nБашҡортостан буйынса Юл хәрәкәте хәүефһеҙлеге дәүләт инспекцияһы һәм мәғариф органдары бөгөндән, йәғни 25 октябрҙән, “Иғтибар – балалар!” профилактик сараһын уҙғара. Ул үҙ эсенә балаларҙың юл-транспорт ваҡиғаларында йәрәхәт алыуын иҫкәртеү буйынса тотош саралар комплексын ала.\nАғымдағы йылдың туғыҙ айында республика юлдарында балалар ҡатнашлығында 377 юл-транспорт ваҡиғаһы теркәлгән. Үкенескә ҡаршы, уларҙа 16 баланың ғүмере өҙөлгән, тағы 420 бала төрлө тән йәрәхәттәре алған. Улар араһынан 163 бала пассажир булған. Һәләк булған бәләкәстәрҙең 14-е, йәрәхәт алыусыларҙың 198-е ошо төркөмгә ҡарай. Юл-транспорт ваҡиғаларының һигеҙ осрағында хәүефһеҙлек ҡайыштары йәки балалар өсөн тәғәйенләнгән ултыртыу ҡорамалдары ҡулланылмаған, ошо сәбәп ике баланың ғүмерен өҙөүгә килтергән.\nБәлиғ булмағандар ҡатнашлығындағы юл-транспорт ваҡиғаларының һанын кәметеү маҡсатында ЮХХДИ хеҙмәткәрҙәре бәлиғ булмағандар эштәре буйынса инспекторҙар менән берлектә рейдтар үткәрәсәк, ә мәғариф ойошмалары педагогтары уҡыусыларға тағы бер тапҡыр юл хәрәкәте хәүефһеҙлеге ҡағиҙәләрен иҫкә төшөрәсәк. Был осорҙа транспорт сараларында балаларҙы йөрөтөү ҡағиҙәләрен үтәүгә лә иғтибар арттырыласаҡ.\nРеспубликалағы эпидемиологик хәл-торошто иҫәпкә алып, тематик саралар һәм конкурстар онлайн-алымда уҙғарыласаҡ. Саралар ноябрь айына тиклем дауам итә.\nФото: ЮХХДИ-ның матбуғат хеҙмәте.


Торлаҡ — һуғыш ветерандарына\n13 Июль 2010, 17:27\nБөгөн республика Хөкүмәте Премьер-министры Раил Сарбаев, уның урынбаҫары, БР хеҙмәт һәм халыҡты социаль яҡлау министры Фидус Ямалетдинов, БР төҙөлөш, архитектура һәм транспорт министры Рауил Ибәтуллин Бөйөк Ватан һуғышы ветерандарын торлаҡ менән тәьмин итеү мәсьәләләре буйынса видеоконференцияла ҡатнашты. Селекторҙы РФ төбәк үҫеше министры Виктор Басаргин алып барҙы. Ул ветерандар проблемаларын хәл итеүҙә артта ҡалған бер нисә төбәк докладын тыңланы.\nХәтерегеҙгә төшөрәбеҙ, Башҡортостан 2005 йылдың 1 мартына тиклем торлаҡ шарттарын яҡшыртыуға заявка биргән ветерандарҙы торлаҡ менән тәьмин иткән тәүге төбәктәрҙең береһе булды. 2010 йылдың 1 майынан алып икенсе этап — 2005 йылдың 1 мартынан һуң ғариза тапшырған ветерандарҙы тәьмин итеү буйынса эш башланды. Икенсе ағым менән эш ҡатмарлыраҡ буласаҡ: заявка биреүселәр иҫәбе ай үткән һайын арта ғына бара.\n— Графиктар даими үҙгәртелә. 2010 йылдың 1 майына ҡарата ветерандар исемлеге ике мең кешенән тора ине. 1 июлгә улар 3028-гә етте, күҙаллауҙар буйынса, йыл аҙағына был һан 5,5 меңгә етеүе ихтимал, - тине журналистарға Башҡортостан Хөкүмәте Премьер-министры Раил Сарбаев. – Был осраҡта торлаҡ менән тәьмин итеүгә дүрт миллиард һум самаһы аҡса кәрәк буласаҡ. Беҙ Рәсәй Төбәк үҫеше министрлығына тейешле заявка ебәрәсәкбеҙ.\nМаҡсатлы субсидия күләме бөгөн 1 миллион 800 мең һум тәшкил итә. Ул торлаҡ шарттарын яҡшыртыуҙа ғына ҡулланыла ала: торлаҡ һатып алыуға, булған торлаҡ майҙанын киңәйтеүгә. Яҡын арала 2,5 мең фатир талап ителәсәк. Шуға күрә республиканың Төҙөлөш министрлығы ике “ветерандар” йорто төҙөлөшөн башларға ниәтләй.\nТеги:социаль яҡлауветерандарға торлаҡ


Өфөлә ОМОН хеҙмәткәрҙәре 17 ҡатлы торлаҡ йорт алды // Йәмғиәт | новости башинформ.рф\nӨфөлә ОМОН хеҙмәткәрҙәре 17 ҡатлы торлаҡ йорт алды\n15:53, 25 декабря 2012 Йәмғиәт\nӨфөлә БР буйынса Эске эштәр министрлығының ОМОН (махсус тәғәйенләнештәге мобиль отряд) хеҙмәткәрҙәре өсөн төҙөлгән фатир тибындағы ятаҡ асыу тантанаһы үтте. 17 ҡатлы йорт Революцион һәм Владивосток урамдары киҫешкән урында төҙөлгән. Был тулыһынса республика полицияһы хеҙмәткәрҙәре өсөн тәғәйенләнгән беренсе йорт, тип билдәләне Башҡортостан буйынса эске эштәр министры Михаил Закомалдин. Ун биш ҡатта 75 фатир урынлашҡан. Беренсе ҡатта балалар клубы, медицина пункты һәм башҡа хеҙмәтләндереү пункттары эшләйәсәк. Йорт төҙөүгә федераль бюджет –134 миллион һум, республика бюджеты 32 миллион һум аҡса бүлгән. Бина ярты йыл эсендә төҙөлгән.\nӨй туйлаусыларҙы Өфө хакимиәте башлығы Ирек Ялалов һәм Рәсәй Эске эштәр министрлығының махсус тәғәйенләнештәге һәм авиация бүлектәре идаралығы начальнигы урынбаҫары Андрей Тарасов ҡотланы.\nБР буйынса Эске эштәр министрлығының матбуғат хеҙмәтенән хәбәр итеүҙәренсә, махсус тәғәйенләнештәге мобиль отрядта 150 хеҙмәткәр эшләй. Башҡортостандан алты кеше – Батырлыҡ ордены, 28 кеше — «Ватан алдындағы ҡаҙаныштары өсөн» ордены миҙалы, 59 кеше — «Батырлыҡ өсөн» миҙалы, 74 кеше — «Йәмәғәт тәртибен һаҡлауҙа күрһәткән хеҙмәте өсөн» миҙалы менән наградланған. Отрядта бобслей буйынса ике тапҡыр Олимпия чемпионы, отставкалағы майор Алексей Селиверстов хеҙмәт итә. БР буйынса Эске эштәр министрлығының махсус тәғәйенләнештәге мобиль отряды ата-әсә ҡарауынан мәхрүм ҡалған һәм етем балалар өсөн Республика мәктәп-интернатына шефлыҡ ярҙамы күрһәтә.


Материалы за 13.05.2017 » "Йәшлек" гәзите\nГазета "Йәшлек" » Материалы за 13.05.2017\n"Таҙа Һаҡмар" темәстәргә күсте\nЯңылыҡтар таҫмаһы // 13-05-2017, 21:17\nБөгөн Баймаҡ районының Билал – Темәс ауыл биләмә сигендә “Таҙа Һаҡмар” эстафетаһы темәстәргә тапшырылды.\nБашҡортостандың халыҡ шағиры Рәшит Ниғмәти 50-се йылдарҙа беҙҙең районға килеп, Һаҡмар буйы ауылдарында була һәм аҙаҡ, алған тәьҫораттарына таянып, “Һаҡмар ҡыҙы” поэмаһын ижад итә. Унда шундай юлдар бар: “Һаҡмар һыуҙың һылыулығы күпме-күпме йырҙа йырланған, ләкин Һаҡмар буйын тағы йөҙ йыл, тағы мең йыл була йырларға”.\nҠыҙғанысҡа ҡаршы, бөгөн йылғабыҙҙың гүзәллеген, уның тирә-яғының матурлығын һис тә шағирса тасуирлай алмайбыҙ. Быға тәбиғәт кенә түгел, күп осраҡта үҙебеҙ ҙә ғәйепле.\nРайон вәкилдәре Динар Хисмәтуллин, Ғәлим Сәфиуллин, Темәс биләмә башлығы Бикйән Камалитдинов етәкселегендә делегация ағзалары “Атайсал” клубы рәйесе Сәлимйән Вәлиев, китапханасылар Миңзәлә Әүәлбаева, Миңзифа Низамова, “Темәс” тарихи - мәҙәни үҙәге методисы Лилиә Ишбаева был турала әсенеп һөйләне. Темәс мәктәбенең хужалыҡ эштәре буйынса директор урынбаҫары Рәмил Әбсәләмов: “Бөгөн ололар Һаҡмар йылғаһы бысраҡ, йәштәр йылғаны таҙалау өсөн үҙ өлөшөн индермәй, тиеүҙәре менән килешеп бөтмәйем. Сөнки күптән түгел Темәс мәктәбе уҡыусылары, уҡытыусылары, урындағы халыҡ менән бергәләп 600 – гә яҡын ағас ултыртты, экологик өмәгә сыҡтыҡ. Йылғала бәрҙе, йәйен балығы бар, ә ул балыҡтар таҙа һыуҙа ғына була. Беҙгә, йәш быуынға, Һаҡмарыбыҙҙың таҙа, мул һыулы булыуы өсөн артабан да көрәшергә генә ҡала”, - тине.\nФирҙәүес Ҡаһарманова, Әхәт Урмантаев, Илфат Сирусиндың моңло йырҙары, Билал мәктәбе уҡыусыһы Айнур Әхмәтовтың дәртле бейеүе байрамға йәм өҫтәне. Биләмә башлығы Мәжит Заманов етәкселегендәге делегация ағзалары Райхана Булатова, Әнүзә Мәжитова, Зифа Мәүлитова, Айгизә Хамматова, Сәғилә Ғайсина, Зәйнитдин Хөсәйенов эстафетаны тапшырып ҡына ҡалманы, артабан һәр ауылда экологик өмәләр үткәреүгә йөкләмә лә алды.\n“Таҙа Һаҡмар” акцияһы темәстәргә тапшырылды. Был эстафета минән киткәнсе, эйәһенә еткәнсе булмһын ине. Йылғаларҙың таҙалығын һаҡлар өсөн, Тыуған илебеҙ сәскә атһын өсөн бер сара күрергә ваҡыт түгелме беҙгә?! Кешеләр, үҙебеҙҙең хатабыҙҙы аңларға ваҡыт еткән түгелме?! Беҙҙең Тыуған илебеҙҙе, тыуған еребеҙҙе, тыуған тәбиғәтебеҙҙе, йылға - күлдәребеҙҙе беҙҙән башҡа кем яҡлар, кем һаҡлар, кем ҡурсалар?!...\nЯңылыҡтар таҫмаһы / Объявления // 13-05-2017, 16:05\nКексты әҙерләү өсөн 400 г эремсек, 200 г маргарин, 1 стакан шәкәр, 3 йомортҡа, 100 г йәки 5 ҡалаҡ крахмал, 1 ҡалаҡ ҡамыр ҡабартҡыс (разрыхлитель), 150 г он, ярты лимондың ҡабығы кәрәк.\nМайға шәкәр, һуңынан эремсек, йомортҡа һалырға. Лимон ҡабығын ыуғыста ыуырға һәм ҡамырға өҫтәргә. Аҙлап-аҙлап он, крахмал, ҡамыр ҡабартҡыс ҡушып, ҡуйы ҡаймаҡ кеүек ҡамыр барлыҡҡа килгәнсе болғатырға. Махсус кекс формаларына һалырға һәм 200 градус ҡыҙыулыҡтағы мейестә 20 минут бешерергә....


26 Ғинуар 2011, 10:45\nЧеркассы ҡасабаһында ҡаты көнкүреш ҡалдыҡтары полигонында контрафакт дискылар партияһы юҡ ителде. Дөйөм хаҡы 20 миллион һум самаһы булған 20 мең берәмек иҫәбендә тыйылған DVD-продукцияһы Башҡортостандың баш ҡалаһында йәшәгән кешенең йортонан алынған, тип хәбәр иттеләр БР буйынса Эске эштәр министрлығының матбуғат хеҙмәтенән. Ир-ат законлы булмаған продукцияны даими рәүештә Өфөнөң Ленин районындағы баҙарҙарҙың береһендә һатҡан. Ә DVD-дискыларҙы үҙ өйөндә һаҡлаған. Вайымһыҙ һатыусыға ҡарата авторлыҡ хоҡуҡтарын боҙоу факты буйынса енәйәт эше асылған. Суд ир-егетте - шартлы рәүештә бер йылға иркенән мәхрүм итергә, ә тауарҙы юҡ итергә ҡарар сығарған.


Мөхәббәт, мәңгелек һәм тормош өсөн!\nБөгөн ошо девиз аҫтында Башҡортостан сәскәләре ҡасабаһы эргәһендә ағас ултыртыу өмәһе уҙҙы. Һыҙатҡа мең төп тирәк ултыртылды.\nИртәнге сәғәттәрҙә үк туфлиҙарын резина итектәргә алыштырып, бирсәткәләр кейеп Өфөнән генә түгел, башҡа ҡалаларҙан да килеүсе йәштәр эшкә ашыҡты. Бер остан икенсеһенә тиклем еп һуҙып рәттәр билгеләнде. Өмәселәр яйлап килә торҙо, кеше күбәйгән һайын эш ыраны.\nАғас ултыртыу өсөн Башҡортостан сәскәләре ҡасабаһының М5 трассаһына ҡараған өлөшө һайланған. Өмәлә ҡатнашыусыларҙың иң кесеһе коляскала ятһа, иң олоһо етмешен тултырған. Рафаил Шафиҡов Башҡортостан сәскәләре ҡасабаһында йәшәй. Йәшеллек оло юлдың шау-шыуынан аралап торор, ти уҙаман.\nЯу ҡырҙарында ятып ҡалған һалдаттар иҫтәлегенә ағас ултыртыу идеяһын инициатив төркөм күтәреп сыҡҡан. Был ниәтен улар республика башлығына еткереү менән, урын билдәләнгән. Ағастар ҡаланы йәшелләндереү хужалығынан бүленгән. Һыҙат өсөн пирамидаль тирәк һайланған.\nӨмәселәр араһында ғаиләләре менән килеүселәр ҙә бар. Иң шатлыҡлыһы - балаларҙың күп булыуы. Патриотик акцияла ҡатнашыусы һәр кем ултыртҡан ағасын үҙенең яу ҡырында ятып ҡалған яҡындары рухына бағышланы.\nМең төп ағас бер нисә сәғәт эсендә ултыртылып та бөттө. Өмәлә ҡатнашыусыларға ялан кухняһы ла ойошторолдо. Эшләп арыған һәр кем тәмле бутҡа, салат, сәй һәм тәмлекәстәр менән тамаҡ ялғаны.


Радий Хәбиров Рәсәй Президенты ҡарамағындағы совет ултырышында сығыш яһаны - Правительство Республики Башкортостан\n30 ноябрҙә Башҡортостан Башлығы Радий Хәбиров Рәсәй Президенты ҡарамағындағы Ғаилә һәм балаларҙы яҡлау өлкәһендәге дәүләт сәйәсәтен тормошҡа ашырыу советы ултырышында сығыш яһаны. Уны видеоконференция тәртибендә Федераль Йыйылыштың Федерация Советы рәйесе Валентина Матвиенко үткәрҙе.\nУлтырышта ҡатнашыусылар ғаилә институтына ярҙам, уны үҫтереү, социаль етемлекте иҫкәртеү мәсьәләрен тикшерҙе. Үҙенең сығышында Валентина Матвиенко Рәсәйҙең Хеҙмәт һәм халыҡты социаль яҡлау министрлығын ғаилә сәйәсәте мәсьәләләренә комплекслы идара итеү өсөн яуап биргән ведомство сифатында ҡарарға, уны Хеҙмәт, социаль яҡлау һәм ғаилә сәйәсәте министрлығы итеп үҙгәртергә тәҡдим итте.\nРеспублика Башлығы Радий Хәбиров ултырышта Башҡортостандың ғаиләне һәм балаларҙы яҡлау өлкәһендәге тәжрибәһе тураһында һөйләне. Уның әйтеүенсә, ике йыл элек төбәктәге Хеҙмәт һәм халыҡты социаль яҡлау министрлығының ошо өлкәләге вәкәләттәргә эйә булып, Ғаилә, хеҙмәт һәм халыҡты социаль яҡлау министрлығы итеп үҙгәртелде.\n– Хөрмәтле Валентина Ивановна, федераль кимәлдә ғаилә сәйәсәтен тормошҡа ашырыуҙың берҙәм координаторы кәрәклеге тураһындағы тәҡдимегеҙҙе тулыһынса хуплайбыҙ. Был эшебеҙҙең сифатын һиҙелерлек яҡшыртасаҡ, – тине ул.\nРадий Хәбиров ишле ғаиләләрҙе лә, бала тәрбиәләү мөмкинлегенән мәхрүм булғандарҙы ла телгә алды, республикала “Башҡортостан балалары – бәхет” медиа-кампанияһы ойошторолоуы, республика бюджеты иҫәбенә ЭКО ғәмәлдәренең арттырылыуы тураһында әйтте.\nБашҡортостан Башлығы билдәләгән йәнә бер проблема – мәктәпкәсә белем алыу мөмкинлеген киңәйтеү.\n– Милли проектҡа ярашлы, беҙ балалар баҡсаларын күпләп төҙөйбөҙ. Быйыл 25 баҡсаны сафҡа индерәбеҙ – республикабыҙ өсөн был рекордтыр, моғайын, – тине ул.\nЭштең мөһим йүнәлештәренең береһе – социаль етемлекте иҫкәртеү. Радий Хәбиров әйтеүенсә, беҙ ғаилә менән эш итеү системаһын үҙгәртеп ҡороп, “эҙемтәләрҙе яйға һалыу”ҙан алдан иҫкәртеү системаһына күстек. Һәр муниципалитетта “Ғаилә” үҙәктәре асылды.\nРеспублика Башлығы эскелеккә ҡаршы көрәш мәсьәләһенә лә туҡталды. Сығышының аҙағында ул пандемия шарттарында ғаиләләргә ярҙам күрһәтеү кәрәклеген телгә алды.\nВалентина Матвиенко Башҡортостан Башлығына ошо мәсьәләгә етди иғтибар биргән өсөн рәхмәт әйтте, республика тәжрибәһенең һөҙөмтәлелеген билдәләне.


Өфөнөң Ҡулса урамында тротуарҙар төҙөкләндереләсәк // Иҡтисад | новости башинформ.рф\nӨфөнөң Ҡулса урамында тротуарҙар төҙөкләндереләсәк\n15:27, 9 декабря 2015 Иҡтисад\nӨфөнөң Ҡулса урамында тротуарҙар төҙөкләндереләсәк Фото: асыҡ сығанаҡ\nӨФӨ, 2015 йыл, 9 декабрь. /«Башинформ» мәғлүмәт агентлығы, Ольга Мортазина/.\nКиләһе йылда Өфөнөң Ҡулса урамында тротуарҙар төҙөкләндереләсәк. Ҡаланың коммуналь хужалыҡ һәм төҙөкләндереү идаралығы юл эштәрен башҡарыу өсөн подрядсы эҙләй. Контракттың максималь хаҡы — 5 миллион һум.\nТендер документтары буйынса ремонт Тыныслыҡ урамы менән киҫелештән алып Александр Невский урамына тиклемге участкала планлаштырылған. Тыныслыҡ урамынан алып Ульяновтар урамына тиклемге участкала — таҡ яҡ, Рыбаков урамынан Боткин урамына тиклем йоп яҡ, Боткиндан А.Невский урамына тиклем ике яҡ та яңыртыласаҡ.\nПроект тротуарға асфальт-бетон ҡатнашмаһын түшәүҙе һәм бордюр менән биҙәүҙе күҙ уңында тота. Ремонт эштәре киләһе йылда йылы миҙгелдә башҡарылырға тейеш.


Баймаҡ АТП-һының техника паркы яңы ун ПАЗ автобусы менән тулыланды\nЗаманса йыһазландырылған транспорттар лизингҡа алынған.\nПредприятиеның баш инженеры Ринат Байбулатов белдереүенсә, яңы йәмәғәт транспорты ГЛОНАСС системаһы менән йыһазландырылған. Уның ярҙамында маршруттың юлын, транспорттың тиҙлеген күҙәтергә мөмкин. Яңы автобустарҙың яртыһы Хәйбулла районын хеҙмәтләндерәсәк, ҡалған 5-һе ҡала һәм ҡала яны маршруты буйынса йөрөйәсәк. Әйткәндәй, быйыл Баймаҡ АТП-һына бөтәһе 20 яңы автобус ҡайтарылған. Тәүге 10 ПАЗ Баймаҡ пассажирҙарын ярты йыл самаһы хеҙмәтләндерә.


Урал бөркөттәре, өмөт һеҙҙә! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Аҡмулла » Урал бөркөттәре, өмөт һеҙҙә!\nУрал бөркөттәре, өмөт һеҙҙә! 28.02.2014 // Аҡмулла\nЯлтырауыҡлы донъялағы яңғырауыҡлы хәбәрҙән туйҙыҡ\n“Ҡайҙа һеҙ, ҡайҙа һеҙ, һай,\nҠайҙа һеҙ, Уралым\nтип оран һалырға ғына ҡала бөгөн.\nЫсынлап та, ҡайҙа һеҙ, ил уҙамандары? Башҡорт ауыр заманда боҫоп ятмаған, һәр саҡ ил һағында торған, халҡының именлеген хәстәрләгән, ауырлыҡтан сығыу юлдарын оло ҡорҙа тикшергән, кәңәшләшеп хәл итер булған. Ә бөгөн беҙгә, һәр беребеҙгә, үҙенсә йәшәү, үҙен генә ҡайғыртыу, һүҙ әйтергә ҡурҡып ятыу кеүек халҡыбыҙға хас булмаған ят сифаттарҙан арынырға кәрәктер.\nТөрлө ҡатмарлы сәйәси-иҡтисади хәлдәр арҡаһында килеп тыуған иң ауыр мәсьәләләрҙең береһе — ваҡытлы матбуғатҡа яҙылыу. Хәйер, был — уйлап еткермәгәнлектән килеп тыуған мәшәҡәт. Бөтәһе лә үҙебеҙҙән тора. Әлбиттә, бөгөн хеҙмәт хаҡы ала алмаған йә булмаһа эшһеҙ ҡалған кешегә матбуғатҡа яҙылыу еңел түгел. Ауыл ерендә гәзит-журнал алдырған уҡытыусыларҙың бер өлөшө эшһеҙҙәр исемлеген тулыландырҙы. Ләкин ауыл етәкселәре, әҙме-күпме эшҡыуарҙар бар ҙа баһа! Ҡалала әллә күпме! Улар үҙ төбәгендә етерлек кимәлдә аңлатыу эше алып барһа, көрсөктән арыныу күпкә еңел булыр һымаҡ. Бәлки, юғары вазифалы кешеләр был мәсьәләне хәл итеүҙә үҙҙәрен яуаплы тип иҫәпләмәйҙер.\nИманым камил, етәкселәрҙең күбеһе матбуғат баҫмаларын алдырмай ҙа, уҡымай ҙа. Ә бит гәзит-журналды ҡулға алып уҡыу телевизор, Интернет түгел, үҙе ҙур ҡәнәғәтлек килтерә, фекерләү ҡеүәһен үҫтерә. Мәҫәлән, “Башҡортостан” гәзите — бер быуат самаһы йәшәп килгән иң абруйлы милли баҫма. Заманына күрә уның да йөҙө үҙгәрҙе. Тәрән йөкмәткеле, халыҡҡа файҙаһы тейгән үткер мәҡәләләр сыға, төрлө кәңәш биргән сығыштар ҙа етерлек. Шулай ҙа кемдер нимә менәндер ҡәнәғәт түгел, күрәһең. Ә һин, уҡыусым, асыҡтан-асыҡ әйт: ниҙән ҡәнәғәт түгелһең? Үҙ теләгеңде яҙып ебәр. Мөхәрририәт һинең кәңәшеңә мохтаж. Ә инде “гәзиттә уҡырлыҡ ҡыҙыҡлы яҙма юҡ” тип ултырыу егетлек түгел. “Һин үҙең гәзиттең йөкмәткеһен йәнләндереү, байытыу өсөн нимә эшләнең?” — тип һорағы килә ундайҙарҙан.\nМөхәрририәт гәзиттең йөҙөн үҙгәртеү, йөкмәткеһен байытыу, халыҡ мәнфәғәтен ҡайғыртыу маҡсатында арымай-талмай эшләй, тырыша. Бөгөн, әлбиттә, ғалимдарҙың, яҙыусыларҙың, төрлө тармаҡ белгестәренең сығыштары күберәк булыуы кәрәк. Депутаттарҙың яҙмалары ла һирәк. Гәзиттә яңы ҡабул ителгән закондарға ҡыҫҡаса аңлатма бирелә башланы, бик мәслихәт, кәрәк нәмә. Мөфтөйөбөҙ Нурмөхәмәт хәҙрәттең өгөт-нәсихәте йәштәрҙе тәрбиәләүҙә бик урынлы һәм мөһим. Өлгөлө ғаиләләр, ныҡышмал эшҡыуарҙар тураһындағы мәҡәләләрҙең әленән-әле баҫылыуы ла хуплауға лайыҡ. Ғаиләләр тураһында һөйләү мөһим, ләкин күп бала табыуға өндәп, кеше һанын арттырыуға көслө иғтибар итеүгә һаҡ ҡарайыҡ.\nБеҙҙең илдә ҡыҙыҡ бит ул. Халыҡҡа бер ваҡытта ла тынғылыҡ юҡ. СССР тарҡалғас та, үҙгәртеп ҡороу менән баш ҡатырыу тиһеңме, унан ваучер, хосусилаштырыу, төбәк компоненты, оптималләштереү булһынмы... Халыҡ барыһына күнә, өндәшмәй. Эшҡыуарҙар менән дә хәл шулай: дәүләт ҡаҙнаһына байтаҡ файҙа килтерә башлағайнылар, ҙур һалым билдәләнгәс, күп кенә сауҙа үҙәктәре эшен туҡтатты, тағы байтаҡ кәсепсе үҙ кибеттәрен ябырға мәжбүр булды, күптәр эшһеҙ ҡалды. Һөҙөмтәлә дәүләт ҡаҙнаһы ҙурҙы өмөт итеп бәләкәйҙән ҡолаҡ ҡаҡты, тағы эшһеҙҙәр һаны артты. Бынан кемгә файҙа? Хәтерегеҙҙәлер, былтыр “Башҡортостан”дың 3 июнь һанында иҡтисад фәндәре докторы, академик Мазһар Иҫәнбаевтың “Ауылды һаҡлап ҡалыу юлы — кәсепселек” тигән фәһемле мәҡәләһе донъя күргәйне. Башҡортостан биләмәһендә бәләкәй эшҡыуарлыҡтың 1928 – 1929 йылдарҙағы үҫешен һәм табышын күрһәткән таблица — урындағы власҡа йүнселдәргә күберәк иғтибар бирһен өсөн бер ишара.\nМәғариф өлкәһендә лә шулай. Балаларға ҡағылышлы мәғәнәһеҙ закондар һәр ғаиләгә тип әйтерлек килеп төртөлгәс, ата-әсәләр ризаһыҙлыҡ күрһәтә башланы. Таныш бер ханымдың: “Ҙур етәкселәр һөйләй башлаһа, телевизорҙы һүндереп ҡуям”, — тип әйтеүе күп нәмә тураһында иҫкәртә. Тимәк, халыҡ ялтырауыҡлы донъяла яңғырауыҡлы хәбәрҙәрҙән туйған.\nҺалым мәсьәләһенә килгәндә лә шул: 3–5 мең һум эш хаҡы алған да 13 процент һалым түләй, миллион, миллиард алған да — шул күләмдә. Йә булмаһа, халыҡ һайлап ҡуйған депутат бүтәндәрҙән бер нисә тапҡырға артыҡ эш хаҡы алһынсы әле! Ә чиновниктар...\nҺаулыҡ һаҡлау өлкәһенә киләйек. Әллә нисә миллиард һумлыҡ аппаратура алдыҡ тип маҡтаналар, ә ябай халыҡ уға яҡын бара аламы? Поликлиникаларҙа белгестәр етешмәй. Табипҡа ауырыу ун көн элек яҙылырға тейеш. Сирләмәгән килеш кеше нисек ун көн алдан яҙылһын? Йә булмаһа, бөгөн ауырып киткән, уны ҡабул итмәйҙәр, сөнки алдан яҙылмаған. Был ниндәй ахмаҡлыҡ! Быны уйлап сығарған кешенең башы юҡтыр. Йәки берҙәм теркәү бүлеге аша яҙылырға ҡушалар. Унда телефон бер ҡасан да буш түгел. Уныһы аңлашыла, 1,2 миллион кеше йәшәгән ҡалала берҙәм теркәү бүлеге барыһын да бер юлы хеҙмәтләндерә алмай.\nАуыл ерҙәрендә дауаханалар, дарыуханалар ябылып бөтөп бара. Военкомат тураһында әйтеп тораһы ла түгел, байтағы күптән ябыҡ. Яңыраҡ райондарға ҙур тәгәрмәсле “Ашығыс ярҙам” машиналары бирҙеләр. Үлем хәлендәге кешегә 50–70 саҡрым насар юлдан уларҙың ваҡытында барып етеүе икеле. Был, күрәһең, күҙ буяу өсөн генә эшләнгән. Поликлиникаларҙа, ярай әле кемдеңдер аҡылһыҙ башы менән уйлап сығарылған талондарҙы ғәмәлдән сығарҙылар, юғиһә табип ауырыуҙы ҡарау урынына башын да күтәрмәй ҡағыҙ тултыра ине, сөнки уға талон иҫәбенән эш хаҡы түләнә.\nТағы бер нәмә уйлап таптылар. Йәнәһе, Башҡортостан аша Ҡытайға тура юл һалалар. Ул беҙгә нимәгә кәрәк? Юл Көйөргәҙе районының Яҡшембәт ауылы аша үтергә тейеш. Исем өсөн ауылда халыҡты йыйҙылар, ә кешеләр ҡырҡа ғына “беҙгә ул юл кәрәкмәй” тип әйтә алманы. Уны төҙөүгә тәғәйенләнгән етәксе (исем-шәрифен аңламай ҡалдым): “Юл кәрәк, Ҡытайға “һә” тигәнсә барып етерһегеҙ”, — тип аңлатты. Ул әфәнде аҡсаға иҫәп тота, ә беҙҙең халыҡҡа Ҡытай кәрәкмәй. Ә ҡытайҙар беҙҙең уңдырышлы ергә, ысынлап та, “һә” тигәнсә килеп ябырылыр. Бында һөҙөмтәһе шул булыр: төп халыҡ, йәғни башҡорт, ерһеҙ ҙә, мөлкәтһеҙ ҙә ҡалыр, сит ил баҫып алыр, хужа булыр.\nӘлеге киҫкен мәсьәләләрҙе халыҡҡа аңлатырҙай, уларҙы хәл итеү юлдарын асырҙай мәғәнәле мәҡәләләр, халыҡтың аһ-зарын аңлап, төрлө фәһемле кәңәштәр менән сығыш яһарҙай ғалимдар, йәмәғәт эшмәкәрҙәре ниңә бер ни өндәшмәй ята? Гәзит-журнал биттәре аша халыҡ менән аралашыу, фекер алышыу, кәңәшләшеү кеүек яңы ысулдар ҡулланыу матбуғаттың баһаһын күтәрәсәк. Йәғни халыҡты ваҡытлы баҫмалар аша әйтәһе һүҙен, фекерен етәкселәргә еткерә белергә өйрәтеү — тура бәйләнешкә сығарыу кәрәк.\nХәҙер ауыл тормошонда ла, матбуғат даирәһендә лә ҡыҙыу мәл. Хәйер, был өлкәлә йыл әйләнәһенә тынғыһыҙлыҡ хөкөм һөрә. Ауырлыҡты еңеү өсөн бергәләп эшләү мөһим. Әйҙәгеҙ, егеттәр, егет булып ҡалығыҙ! Гәзит-журналға барығыҙ ҙа яҙылып, матбуғаттағы тәрән мәғәнәле мәҡәләләрҙе халыҡҡа еткереү — үҙебеҙҙең ҡулда, бигерәк тә ил уҙамандары выжданында. Йәшерен-батырын түгел, халыҡ алдында туған тел тураһында матур һүҙҙәр һөйләп тә башҡорт матбуғатын алдырмаған зыялыларыбыҙ — яҙыусылар, ғалимдар — бихисап. Быны нисек аңларға?\nТағы шуны әйтер инем: илдә тотороҡһоҙ ауыр осорҙа милли матбуғатҡа яҙылыуҙы халыҡ елкәһенә генә һалып ҡуйыу төптө дөрөҫ түгел. Хөкүмәт бөтә көсөн һалырға, финансларға тейеш, был — уның бурысы. Үҙ ваҡытында В.И. Ленин халыҡты туплау өсөн көслө матбуғатҡа таянған, шуға “Искра” гәзитен булдырған. Уны урынлы һәм оҫта файҙаланған, шуның менән еңеүгә өлгәшкән.\nБөгөн халыҡҡа еңел булмаған кеүек, ил етәкселегенә лә анһат түгел. Шуға ла ул республикаларҙағы милли матбуғатҡа таянһын ине — бер-береңә ярҙам итеү аша ғына абруй күтәреләсәк.\nМатбуғатты таратыу — ул бер мөхәрририәттең генә эше түгел, ә ил етәкселегенең, Хөкүмәттең мөҡәддәс бурысы. Бер һүҙле, бер уйлы булып йәшәүгә ни етә! Бөтә көс тә берҙәмлектә! “Күмәкләгән — яу ҡайтарған”, ти халыҡ. Күмәкләһәк, ауырлыҡтарҙы ла еңербеҙ, Аллаһ бойорһа. Урал бөркөттәре, өмөт һеҙҙә!


Персей — Башҡорт Википедияһы\nПерсей менән Андромеда\nБашҡа телдәрҙә: ингл. Perseus\nБалалары: Перс, Алкей, Сфенел, Элей, Местор, Электрион, Горгофона, Эрифра\nПерсей горгона Медузаның башы менән(Антонио,Канова эше, Метрополитен Музейы (Нью-Йорк))\nПерсей (һ. б.-греч. Περσεύς) — боронғо грек мифологияһының батыры, Зевс һәм Данаяның (Аргос батшаһы Акрисийҙың ҡыҙы) улы. Горгона Медузаны еңеүсе, батша ҡыҙы Андромеданы ҡотҡарыусы. "Илиада"ла телгә алына (XIV 320).\n2 Ил гиҙеү\n4 Популяр мәҙәниәттә образы\nАргос батшаһы Акрисий оракулдан үлеме тураһында һорағас, оракул уның үлеме ейәненән - Даная ҡыҙының улынан буласағын әйтә. Тәҡдиренә яҙылғанды булдырмаҫ өсөн, Акрисий ҡыҙы Данаяны баҡыр башняға ябып ҡуя, ә башҡа фараздарҙың береһе буйынса — бронза һәм таштан төҙөлгән ер аҫты бүлмәләренә бикләй. Йәшен йәшнәтеүсе, күк күкрәтеүсе алла Зевс Данаяға ғашиҡ була һәм уның янына алтын ямғыр рәүешендә үтеп инә. Шунан һуң Даная Персейҙы таба. Баланың тауышын ишеткән Акрисий Даная янына килә, баланың кемдән икәнен һораша, Зевстан икәненә ышанмай. Ҡото осҡан Акрисий ҡыҙын һәм ейәнен һандыҡҡа яптырып, ҡаҙаҡ менән ҡаҙаҡлатып, диңгеҙгә ташларға бойора.\nҺандыҡты тулҡындар Серифос утрауына сығарып ырғыта, Даная менән Персей шулай үлемдән ҡотолоп ҡалалар.\nИл гиҙеү[үҙгәртергә | вики-тексты үҙгәртергә]\nПерсей башта Серифос вельможаһы (башҡа фараз буйынса, балыҡсы) Диктис йортонда тәрбиәләнә. Диктистың ағаһы Полидект батша Данаяға ғашиҡ була. Ләкин уның юлында Данаяның улы Персей тора, унан ҡотолор өсөн Полидект Персейҙы ғифрит Горгона Медузаның башы артынан ебәрә. Горгона Медузаның күҙ ҡарашынан кеше ташҡа әйләнер булған.\nАфина һәм Гермес Персейға ярҙам итәләр. Аллаларҙың кәңәше буйынса Персей башта күрәҙәсе өс ҡарсыҡты таба — апалы-һеңлеле Грайиҙар, уларҙың өсөһөнә бер генә күҙ һәм бер теш була. Персей хәйлә ярҙамында уларҙың күҙен һәм тешен урлай, аҙаҡ уларҙы Таларииҙарға - ҡанатлы сандалиҙарға алыштыра. Грайиҙар уға Нимфаларға юл күрһәтәләр.\nНимфалар уға Аиданың бүреген, сандалиялар, һалған әйберҙең күләменә ҡарап йә ҙурайған йә бәләкәсәйгән тылсымлы моҡсай бүләк итәләр .. Гермес уға ҡылыс бүләк итә, сөнки Персей менән Гермес туғандар, уларҙың аталары бер - Зевс.\nНимфалар, ҡайһылыр фараздарҙа Грайиҙар Персейға Горгонаға юлды өйрәтеп ебәрәләр. Был бүләктәр менән ҡоралланғас ҡына Персей Горгонаға килә. Ҡанатлы сандалиҙарҙа һауаға күтәрелеп, ул алмас ҡылысы менән Медузаның башын сабып өҙә. Апалы-һеңлеле өс Горгона араһында Медузаны ғына үлтереп була, ҡалғандары үлемһеҙ була. Алышҡанда Персей Медузаның үҙенә ҡарай алмай, сөнки Медузаның ҡарашы бөтә тере йәндәрҙе ташҡа әйләндерә. Батыр Афинаның ялтыр ҡалҡанына ҡарап һуғыша. Ғифриттең апаларынан Персей кейгән кешене башҡаларҙың күҙенә күрендермәгән кәпәсте кейеп ҡаса, ә Медузаның башын тылсымлы моҡсайына һала.\nҠайтып барғанда Персейҙың күҙенә Аҡдиңгеҙ ярындағы Йоппа ҡалаһы янында ҡаяға бығауланған батша ҡыҙы Андромеда салына.\nАндромеданың әсәһе Кассиопея, мин нереидаларға ҡарағанда ла һылыуыраҡмын, тип маҡтанған булған. Ғәрләнгән алиһәләр Посейдондан Кассиопеянан был һүҙҙәре өсөн үс алыуын үтенгәндәр. Посейдон диңгеҙ ғифритен ебәрә. Кефей батшалығы ғифриттән юҡ итеү ҡурҡынысы аҫтында ҡала. Оракул Аммона, алиһәләрҙең ярһыуын баҫыр өсөн Кефей ҡыҙы Андромеданы ғифриткә ҡорбан итергә тейеш, тип иғлан итә. Кефей батшалығының халҡы Кефей батшаны был ҡорбанды килтерергә мәжбүр итә. Андромеданы ҡаяға бығаулап, ғифриткә ҡалдыралар.\nБыл хәлдә уны Персей күреп ҡала. Персейҙың Андромеданың һылыулығына хушы китә. Персей, әгәр Андромеда уға кейәүгә сығырға риза булһа, ғифритты үлтерәсәген хәбәр итә. Атаһы шатланып ризалығын бирә, Персей ғифриткә Горгона Медузаның башын күрһәтә. Ғифрит ташҡа әүерелә. Икенсе версия буйынса, Персей Медуза горгонаны үлтергән Гермес ҡылысы менән ғифритте үлтерә.\nПерсей менән Андромеда.Джузеппе Чезари,1592\nДиңгеҙ ғифритен үлтергәндән һуң Персей ҡанды Йоппа ҡалаһының һыуһаҡлағысында йыуа, һыу ҡыҙылға әйләнә. Туй барғанда Кассиопеяның ағаһы Андромеданың элекке кейәү егете менән килеп инә. Улар Андромеданы алып ҡалырға булғандар. Персей көндәшенә Медуза горгонаның башын күрһәтеп, уларҙы ташҡа әйләндерә.\nСерифҡа килгәс, Персей әсәһе Данаяны храмда таба, унда ул Полидектан ҡасҡан була.Персей шулай уҡ әсәһен эҙәрлекләгән Полидект батшаға һәм уның ярҙамсыларына ла Медуза горгонаның башын күрһәтеп, уларҙы ташҡа әйләндерә һәм Диҡтис утрауының хакимы булып китә.\nБатыр өйөнә ҡайтҡас, Даная һәм Персей Акрисийҙы күреп китергә теләйҙәр, ләкин күрәҙәсенең һүҙҙәрен иҫләгән Акрисий уларҙы индермәй. Күп йылдар уҙа, бер тапҡыр уйындарҙа Персей яңылыш дискты тамашасылар яғына ташлай, улар араһында Акрисий була. Диск уға эләгеп, уны һәләк итә.\nҠартатаһын яңылыш үлтергәндән һуң Персей хакимлыҡ итергә теләмәй, тәхетен үҙенең туғаны Мегапенфҡа ҡалдыра, ә үҙе Тиринфҡа китеп бара. Микены ҡалаһына нигеҙ һала. Төрлө фараздар буйынса, Персей шул тирәләрҙә ҡылысының наконечнигын (микс) юғалта, шуға ла ҡалаға Микены исемен бирәләр; икенсе версия буйынса микс исемле бәшмәк таба һәм унан һыу эсеп һыуһынын ҡандыра. Тиринф батшаһы булғас, Мидея һәм Микен ҡалаларын бәлә-ҡазаларҙан һаҡлар өсөн нығыта, ә Немеи янындағы Апесант тауында беренсе мәртәбә Зевс Апесантийға ҡорбан килтерә. Микен емереклектәре араһында ер аҫтынан сыҡҡан Персей шишмәһе әле лә бар, тиҙәр.\nАндромеда Персейға Горгофона исемле ҡыҙ һәм алты малай таба: Перс, Алкей, Сфенел, Элей, Местор һәм Электрион, шулай уҡ уның улы тип Эрифраны ла атайҙар. Өлкән улдары Перстан фарсы халҡы киткән тип иҫәпләнә. Алкей — Амфитрион атаһы, Сфенел — Еврисфейға атай, Электрион — Алкменға.\nПерсей Претты - ҡартатаһы Акрисийҙың ағаһын үлтерә, ә үҙе Аргос менән хаким итергә ҡалдырған Преттың улы Мегапенфтың ҡулынан һәләк була.\nПерсейҙан башлап Гераклға тиклем булған батырҙарҙың статуялары Дельфала була. Афинаның ихтыяры буйынса батыр үлгәндән һуң йондоҙлоҡҡа әүерелә. Горгона тураһындағы миф Геракл ҡалҡанында һүрәтләнә. Бер интерпретация буйынса Персей шөғөлләнгән гимназияла Гермес йүгереүҙең ҡурсалаусыһы була.\nПратин һәм Аристийҙың, билдәһеҙ авторҙың «Персей» исемле, Софоклдың «Андромеда» (фр. 126—129, Радт), «Ларисейцы» (фр. 374—382, Радт) исемле трагедияларының геройы. Акцийҙың «Персеиды» трагедияһы була.\nПопуляр мәҙәниәттә образы[үҙгәртергә | вики-тексты үҙгәртергә]\n↑ Мифы народов мира. М., 1991-92. В 2-х т. Т. 2. С. 304-305, Любкер Ф. Реальный словарь классических древностей. М., 2001. В 3-х т. Т. 3. С. 53\n↑ 2,0 2,1 Павсаний.\n↑ 3,0 3,1 Псевдо-Эратосфен. Катастеризмы 22.\n↑ 9,0 9,1 9,2 9,3 Павсаний.\nhttps://ba.wikipedia.org/w/index.php?title=Персей&oldid=602944 ҡабул ителгән\nБыл бит һуңғы тапҡыр 05:25 13 май 2016 үҙгәртелгән.


23 февралдә һәм 8 мартта нисек ял итәбеҙ?\n14 Февраль 2011, 11:03\nБР Хеҙмәт һәм халыҡты социаль яҡлау министрлығы мәғлүмәте буйынса, байрам көндәре менән бәйле, 2011 йылдың 23 феврале, 6, 7 һәм 8 марты ял көндәре буласаҡ.\nРәсәй Федерацияһы Хеҙмәт кодексының 112-се статьяһына ярашлы, 23 февраль – Ватанды һаҡлаусылар көнө, 8 март – Халыҡ-ара ҡатын-ҡыҙҙар көнө – байрам көндәре булып тора.\nРәсәй Федерацияһы Хөкүмәтенең 2010 йылдың 5 авгусындағы «2011 йылда ял көндәрен күсереү тураһында»ғы 600-сө ҡарары менән ял һәм байрам көндәрен һөҙөмтәле файҙаланыу маҡсатында ял көнө - шәмбе 5 марттан дүшәмбе – 7 мартҡа (байрам алды көнөнә) күсерелде.\nШишәмбе 22 февралдә һәм шәмбе 5 мартта эш көнө бер сәғәткә ҡыҫҡартыла.\nРФ Хеҙмәт кодексының 120-се статьяһы нигеҙендә йыллыҡ төп йәки өҫтәмә түләүле отпускы бирелгәндә байрам көндәре - 23 февраль һәм 8 март отпускының календарь көндәре иҫәбенә индерелмәй.


Төбәктә Йомағужа һыу һаҡлағысы “ташҡын” режимында эшләй башланы | ГТРК «Башкортостан» — Новости Уфы и РБ\nТөбәктә Йомағужа һыу һаҡлағысы “ташҡын” режимында эшләй башланы\n05 апреля 2016 — 15:48\nШуға ла Ағиҙел йылғаһы секундына 130 кубометрға арта. Тимәк, күп кенә йорттарҙы һыу баҫасаҡ. Саҡмағошта Сәрмәсән йылғаһы ла ярҙарынан сыҡты. Райондың Яңы Йомран ауылында 20-ләгән йорт өсөнсө көн һыу аҫтында ҡала. Йорт хужалары баҙға ҡарап, һыу кимәлен самалай. Өйгә үтеп инергә 50 сантиметр ғына ҡалған. 40 йылдан ашыу Яңы Йомран ауылында йәшәүселәр бындай күренешкә өйрәнеп бөткән. Яҡуповтар ғаиләһе лә төшөнкөлөккә бирелмәй, ҡәҙимгесә донъя көтөүен дауам итә. Эсәр һыу, төрлө ярмаларар, ҡаҙ - хужабикә аҙыҡ-түлек запасын барлай, кәрәкле дарыуҙар ҙа етәрлек алынған. Мал-тыуар, техниканы ҡоро ергә сығарғандар. Тәҙрәгә баҡһаң, Венециялағы кеүек урам буйлап кәмәлә йөҙгән кешеләрҙе күрергә мөмкин. Илфир Яҡуповтың да һыу транспорты бар. Сәрмәсән йылғаһы йыл һайын ярҙарынан сыҡҡанлыҡтан кешеләр алдан әҙерләнә. Шулай ҙа ташҡын зыян килтермәй ҡалмай.Ихата, ҡаралтылар һыу эсендә ултыра. Әммә халыҡ ауылдан китергә теләмәй, эвакуациянан баш тартып, йылғаның ярҙарына ҡайтҡанын үҙ йорттарында көтә. Ауылға илткән берҙән-бер юлды ла һыу баҫҡан. Шуға күрә Яңы Йомранға тик кәмә менән генә барып етеп була. Ә инде ел көслө булғанда был һыу траспортының моторлыһы ғына ярҙамға килә.Ауылдағы йорттарҙың күбеһе баҡсасыларҙыҡы. Улар ҙа йылға ташҡанын ишеткәс тә, ҡайтып еткән. Урындағы халыҡ яҙҙың нисек килерен алдан күҙалларға өйрәнгән. Һыу кимәлен дә теркәп баралар. Ысынлап та, һыу кимәле түбәнәйә. Шулай ҙа, ташҡын көсәйһә, кешеләрҙе хәүефһеҙ урынға сығарыу өсөн ҡотҡарыусылар дежурҙа тора.Тик халыҡ ошо көндәрҙә хәл тотороҡланыр һәм ҡотҡарыусыларҙың ярҙамы кәрәкмәҫ, тип өмөтләнә. Ғәҙәттә, йылға ярҙарына ҡайтып, оло ер менән бәйләнеш бер аҙна эсендә булдырыла.


Өфөлә БР Фин-уғыр халыҡтары ассамблеяһы идараһы ултырышы үтте // Сәйәсәт | новости башинформ.рф\nӨфөлә БР Фин-уғыр халыҡтары ассамблеяһы идараһы ултырышы үтте\n12:57, 21 февраля 2011 Сәйәсәт\nБашҡортостан Республикаһы Фин-уғыр халыҡтары ассамблеяһы идараһының киңәйтелгән ултырышы үтте. Осрашыуҙа мари, удмурт һәм мордва вәкилдәре ҡатнашты. Был турала «Башинформ» агентлығына «Эрвел Марий» төбәк мари милли-мәҙәни автономияһы рәйесе Павел Бикмурзин хәбәр итте.\nУлтырышта ҡатнашыусылар, Башҡортостанда фин-уғыр халыҡтары мәҙәниәтен һаҡлауға ҙур иғтибар бирелә, республика үткәргән милли сәйәсәт тәжрибәһе бөтөн Рәсәй өсөн өлгө булып тора, тип билдәләне.\n— Беҙ илдең бөтөн фин-уғыр халыҡтары вәкилдәрен берләштерерлек дөйөм Рәсәй ойошмаһы төҙөүҙе тикшерҙек, — тине Павел Бикмурзин. – Республикала бындай берләшмә бар, был тәжрибәне бөтөн Рәсәйгә таратырға кәрәк.\nАссамблея ағзалары шулай уҡ мордва тарихи-мәҙәни үҙәген ойоштороу мәсьәләһен күтәрҙе.\nМәғлүм булыуынса, мариҙарҙың – Мишкә ауылында, удмурттарҙың Яңы Тәтешлелә үҙ тарихи-мәҙәни үҙәктәре бар.\nПавел Бикмурзин хәбәр итеүенсә, ултырышҡа башҡа төбәктәрҙән делегаттар килгән. Атап әйткәндә, осрашыуҙа «Мер Канаш» Бөтә мари Советы рәйесе, Рәсәй Дәүләт Думаһы депутаты Лариса Яковлева һәм Марий Иле мәҙәниәт, матбуғат һәм милләттәр эштәре буйынса министры урынбаҫары Галина Ширяева ҡатнашты.


Бөкө » Новости Уфы, главные новости Башкортостана / Bash-Portal.Ru\nНурия йәйге йылы бер иртәлә эшкә барырға сыҡты. Күптән түгел генә филология факультетын тамамлап, редакцияла яңы эш башлаған йәш һылыу ҡыҙ күтәренке кәйеф менән автобусҡа инеп ултырҙы. Үкенескә ҡаршы, кәйефенең күтәренкелеге оҙаҡҡа барманы. Автобус ҡуҙғалып китеп бер аҙ барғас та туҡталып ҡалды. Салондағы халыҡты борсола тцөштө. Нурия ла сәғәтенә күҙ һалды. Оҙаҡламай салондағылар кеҫә телефондарынан шылтырата башланы. Кешеләрҙең һөйләшеүенә оҙаҡ ҡына ҡолаҡ һалып ултырғандан һуң Нурия йәнә сәғәтенә күҙ һалды. Эш башланыуына ярты сәғәт кенә ваҡыты ҡалған, ә алда күпме машина тора. Эх, шулай уҡ ул да һуңлар микән ни?.. Шулай килеп сыҡты ла: Нурия эшенә егерме минутҡа һуңға ҡалып килеп инде. Өҫтәле артына ултырып өлгөрмәне, эске телефондан хужа:\n– Хәҙер үк минең кабинетҡа инегеҙ! – тип, ҡәтғи тауыш менән үҙенә саҡырып алды. Был саҡ ҡыҙҙың арҡаһына һалҡын тир бәреп сыҡты.\n– Үтеп ултырығыҙ, – тине, Миң Миневич алдында ятҡан ҡағыҙҙарынан ҡарашын алмай ғына. Ҡыҙ буш ултырғысҡа үтеп ултырҙы. Эш башлағандан алып уның хужаһы менән былай яҡындан һөйләшеү беренсе тапҡыр ине. Етәксе һүҙен ҡыҫҡа тотто:\n– Яңылышмаһам, әле яңы ғына эш башланығыҙ? – тине ул, һәр һүҙенә тәрән мәғәнә һалырға тырышып.\n– Ә ниңә бөгөн эшкә һуңлап килдегеҙ!\n– Мин ни... теге ней... –Ҡыҙ ҡапыл ғына юғалып ҡалды.\n– Ана, ҡағыҙ, ручка аңлатма яҙығыҙ!..\n«Һупайлынан сыҡҡанда юлда ҙур бөкө булыу сәбәпле эшкә һуңланым, башҡа ҡабатланмаҫ» – тигән, аңлатма яҙып, хужаһының алдына һалды ла ҡыҙ сығып китте. «Бөкө, бөкө...» Нимә була һуң әле ул тип баш ватты Миң Миневич. Эргәһендә күптән асылмай, туҙанға батып ятҡан һүҙлектәр ҙә ярҙам итмәне. Шулай ярты сәғәт тирәһе маташҡандан һуң:\n– Иң һуңғы сыҡҡан башҡортса-русса һүҙлекте алып миңә инегеҙ әле, – тип урынбаҫарына шылтыратты.\nБер аҙҙан Гөл Ниловна күренде. Хужа:\n– Ҡара әле, Гөл, «Бөкө» нимә тигәнде аңлата ул? – тип һораны.\nБер аҙ уйланып торғандан һуң Гөл, уңайһыҙланыуынан бармаҡ осо менән ауыҙын ҡаплап:\n– Бәй, был оятһыҙ һүҙ ҙә ул. Миң Миневич, ул һеҙгә нимәгә кәрәк булды? – тине эстән генә көлөп.\n– Шулайҙыр тип уйлаған инем дә!.. Үәт, һин аны, молокосос!.. Әле эшкә инеп, йүнле эш күрһәтмәгән, ә нисек тип кенә һөйләшә! Күрһәтермен мин һиңә бөкөнө, башҡа боролоп та ҡарайһың килмәҫ бөкөгә! – тип ҡыҙып китте ул. Шунан, үҙен тиҙ генә ҡулға алып,\nтирә-йүненә күҙ ташланы, йәнәһе, сит кеше ишетмәнеме...\nБәхеттәренә артыҡ ҡолаҡтар күренмәне. Хужа:\n– Ике һантый, һүҙлек ҡарап ултырған булабыҙ. Бында ҡайҙан булһын ул тоҙһоҙ һүҙ, – тип, ихлас көлөшөп тә алдылар, икеһендә лә бер йылда нәшер ителгән һүҙлек икәненә лә иғтибар итмәй.\nУрынбаҫар, Нурияны йәнә редактор янына саҡырып, үҙ бүлмәһенә йүнәлде.\nҠыҙ килеп ингәс Миң Миневич урынынан тороп уҡ баҫты.\n– Алтмыш йәшкә еткәнсә әле бер кемдән дә мине, һин «Шул» тип, битемә бәреп әйткәнен ишетмәнем. Хотя кем белә, бәлким, минең йәшемә еткәндә ысынлап та шул һин яҙған нәмәгә оҡшай башлайһыңдыр... Ә һин, ауыҙыңдан имсәк һөтө лә кипмәгән ҡыҙ, мине, оло кешене, мыҫҡыл итеп... Уйламаған инем... тәү ҡарашҡа итәғәтле генә кеүекһең! Ҡыҫҡаһы... – тип йәнә ҡыҙып китте.\n– Миң Миневич, ғәфү итегеҙ, мин һеҙҙе аңламайым! – тине ҡыҙ, борсолоп. – Аңлатығыҙ!\n– Лучше үҙең аңлат, нимә тигән һүҙ ул «Бөкө»?!. Ҡыҙ аптырау ҡатыш:\n– Ул һүҙ рус телендә юлдағы пробканы аңлата.\n–Пробканы?!. Юлдағы пробканы?.. Һы..\nЫшанмаһағыҙ һүҙлектән ҡарағыҙ!\n– Ҡараныҡ инде, унда юҡ ул һүҙ...\n–Һеҙҙең был иҫке һүҙлек бит, ә миндәге өр яңыһында бар. Хәйер , ул һүҙлек һеҙҙең үҙегеҙҙә лә бар, – тип Нурия китап шкафындағы ҡалын китапты алып күрһәтте.\n– Ярар, бар, эшең менән бул! – тип ҡырыҫ хужа ҡыҙҙы бүмәһенән сығарып ебәрҙе.\nКитаптарының бөкөләге машиналар кеүек тығылып, өйөлөп ятыуына күҙ һалып: «Шкафымды, башымдағы уйҙарымды тәртипкә килтерергә ваҡыттыр» тигән уй менән шкаф ишеген асҡан ине, телефоны шылтыраны. Уны кәңәшмәгә саҡырҙылар. Бөкөгә эләгеп ҡуймайым тип, хужа урамдағы машинаһына ашыҡты.\n[28 апреля 2010] | Просмотров: 180 Опубликовал: admin Оцени статью!


Яҙмыш мине күпме ымһындырҙы.\nСабый саҡтан асҡа ҡаҡланы ла\nЙәшлек юлдарымда туңдырҙы.\nЕңелме ни донъяң емерелеү\nӘле яңы ҡанат киргәндә?\nХалыҡ шағирына һәйкәл\nБашҡортостандың халыҡ шағиры, Социалистик Хеҙмәт Геройы, Бөйөк Ватан һуғышы ветераны, бөйөк шағир, прозаик, драматург, публицист, күренекле йәмәғәт эшмәкәре Мостай Кәримгә Өфөлә һәйкәл асылды. Ул Киров урамында Профсоюздар йорто алдында урынлашҡан.\nБайрамды, әҙип әҫәрҙәре буйынса эшләнгән тамаша күрһәтеп, М. Кәрим исемендәге Милли йәштәр театры актерҙары башлап ебәрҙе. Беҙҙең өсөн ҡәҙерлеләргә әйләнгән Кендек, Оло инәй, Һалдат, Йәш әсә – «Оҙон-оҙаҡ бала саҡ» әҫәре персонаждары, гүйә, һәйкәлде асыуға фатиха бирҙе.\nӘсәйем һәм атайым\nҺуғыш бөтөп, тормоштар бер аҙ еңеләйгәс, әсәйем Сара Вәлидова-Вәлиева саф һауаға сығып, иркенерәк тын алып ебәргән кешене хәтерләтә ине. Донъяны матурларға, ҡул эштәре менән булашырға, китап уҡырға ваҡыт таба алды. Һәммә балалары бер-бер артлы Маҡар урта мәктәбен тамамлап, төрлө юғары уҡыу йорттарына таралғас, ғәрәп хәрефтәре менән шиғырҙар, хәтирәләр яҙа башланы. Уның хәтере һәләк шәп ине. Үткән ғүмерен, тормошонда булған фәһемле ваҡиғаларҙы көнө-сәғәтенә тиклем иҫләй, өҙөк-өҙөк булһа ла, беҙгә һөйләштерә торғайны. Шул иҫтәлектәрҙең бер өлөшөнә иғтибар итәйек.\nАйханым ҡала баҡсаһындағы эскәмйәлә ойоҡ бәйләп ултыра. Әйтәгүр, ғаиләлә һәр кем ул бәйләгән ойоҡ-ойоҡбаштың рәхәтен күрә: ҡыҙы Ләйлә кейә, Ҡасим кейәүе лә баш тартмай, әле бына Рамаҙан атлы ейәненә тип яңы башламға кереште. Шулай инде, ҡышҡараҡ тағы берәй пар бәйләр әле. Малай-шалайға ойоҡ түҙәме ни?!\nӘбейҙең әле ҡыҙында ҡунаҡ булып ятҡан сағы. Төштән һуң көн дә, Рамаҙанды эйәртеп, ошо баҡсаға килә. Малай уйынсыҡ самосвалын «эшкә» егә, үҙе ҡулына бәйләмен ала. Рамаҙан кәртәле ҡомлоҡтоң бер ситенән икенсеһенә фыр-мыр ҡом ташып, ниҙер өйөп маташа, ваҡыт-ваҡыт өләсәһен бимазалай: йә, йәтеш сығамы?\nАғастан япраҡ ҡойола, ғүмерҙән – йылдар…\nТәҙрәмә ҡыш һалған боҙ нағыш.\nИңдәремә ишелеп ҡарҙар яуа,\nИнде миңә серҙәш, үҙ – һағыш.\nКөнбатыр тау итәгендә минең\nАта-бабам ята зыяратта.\nБирмә, Аллаһ, ҡарҙай һалҡын уйҙы,\nЮҡҡа сығыр, көндәр йылынғас.\nКүңел ғазабына игеҙәк шиғыр\nБиҙҙермәһен, Аллаһ , бер тыуғас.\nБирмә, Аллаһ, кешеләргә әйтер\nБуш һүҙҙәрҙе – бүтән вазифам.


Көндәр йылыта, яуым-төшөм кәмей | Новости Башкортостана\nКөндәр йылыта, яуым-төшөм кәмей\n25.05.2017 в 01:25 \_\_ Обо всем \_\_ 628\nИртәгә, 25 майҙа, Республикала һәм Өфөлә көндөң аяҙлы-болотло булыуы, урыны менән бер аҙ ямғыр яуыуы көтөлә. Ел көньяҡ-көнбайыштан талғын, көсәйеүсән. Һауа температураһы республикала төндә +3, +8 градус йылы, айырым райондарҙа -2 градусҡаса һалҡынайтып ҡырау төшөүе ихтимал, көндөҙ +17, +22 градус йылы. Өфөлә төндә +6, +8, ҡала ситендә +3, көндөҙ +19, +21 градус йылы булыуы күҙаллана. Алдағы ике көндөң йылы тороуы: 26 майҙа яуым-төшөмһөҙ булыуы, 27-дә күк күкрәп бер аҙ ямғыр яуыуы көтөлә.


“Беләм” тиергә иртә түгелме? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иман » “Беләм” тиергә иртә түгелме?\n“Беләм” тиергә иртә түгелме? 02.03.2018 // Иман\nӘс-сәләмү-ғәләйкүм үә рәхмәтул-лаһи үә бәрәкәтүһ, хөрмәтле ҡәрҙәштәр! Иң тәүҙә ҡәҙерле ҡатын-ҡыҙҙарыбыҙҙы етеп килгән күркәм байрамдары менән тәбрикләп үтәйек. Йәшәйештең нигеҙе булған, халҡыбыҙҙың, милләтебеҙҙең, өммәтебеҙҙең киләсәген хәстәрләгән, нәҫел ебен дауам иткән, ғаилә усағын һүндермәй һаҡлаған гүзәл зат вәкилдәренә иң изге теләктәребеҙҙе еткерәбеҙ. Иншаллаһ, улар үҙенә ҡарата һөйөү-ихтирамды, иғтибарҙы яҙ башында ғына түгел, йылдың һәр көнөндә тойһон ине. Пәйғәмбәребеҙҙең “Йәннәт әсәйҙәрҙең аяҡ аҫтында”, “Ҡатын-ҡыҙҙың хаҡын үтәгеҙ!” тигән мәңгелек аманатын бер ҡасан да иҫтән сығармайыҡ, хөрмәтле ҡәрҙәштәр.\nҺорауға килгәндә, әл-хәмдү лил-ләһ, дин юлына яҡынайғандарҙың арта барыуы ифрат һөйөнөслө. Барыһы ла һүҙҙән башлана: әлеге ҡәрҙәшебеҙ ҙә иң тәүҙә ғилем инешенә – яҙмаларға, китаптарға мөрәжәғәт иткән. Ошо урында шуны әйтеп үтергә кәрәк: бөгөн дингә бәйле мәғлүмәт ифрат күп, уларҙың ышаныслы сығанаҡтарҙан алынғанмы-юҡмы икәнен белеү мөһим. Айырыуса Интернет селтәрендәге бәғзе хәбәрҙәрҙең “аҙаштырыуы” ихтимал. Шуға ла һыналған кешеләрҙең, урындағы имамдарҙың кәңәшенән айырылмау, һөйләгәндәренән ситкә китмәү зарур. Ниҙер аңлашылмай икән, үҙегеҙҙәге рәсми тәғәйенләнгән диндарҙарға мөрәжәғәт итегеҙ, хөрмәтле ҡәрҙәштәр. Виртуаль донъялағы белмәгән-күрмәгән яттарҙың, хаҡ динебеҙгә ҡаршы ағымдарҙың бөтөнләй ситкә ҡайырып алып китеүе бар – уларҙан һаҡ булайыҡ.\nӘлеге ҡәрҙәшебеҙ “Ислам нигеҙҙәрен ныҡлы беләм” тип ышаныслы белдергән. Бер нисә йыл эсендә ундай һөҙөмтәгә өлгәшеү мөмкинме икән? Ғилем бит ул, элекке вәғәздәремдә әйткәнемсә, даръя кеүек, ә әҙәм балаһы уның ярында тамсылап һыу эскән ҡошсоҡ шикелле. Көн, сәғәт һайын туплаһаң да, белемде алып бөтөү мөмкин түгел. Әгәр ҙә ки бәғзе берәү ныҡлы ғилемле булыуы тураһында белдерә икән, тимәк, ул үҫеүҙән, камиллашыуҙан туҡтап ҡалған тигән һүҙ. Бындай белдереүҙәрҙә, күренеүенсә, тәкәбберлек тә сағыла. Ә мосолманға бындай һыҙаттар бөтөнләй хас түгел.\nҠәрҙәшебеҙ шулай уҡ яҡшылыҡ эшләһә лә, күптәрҙең үҙенә ошондай уҡ мөнәсәбәт күрһәтмәүенә зарлана. Барыһы ла ниәткә бәйле, хөрмәтле ҡәрҙәштәр. Әҙәм балаһы изгелекте башҡалар күрһен, баһалаһын өсөн түгел, ә ихлас күңелдән ҡылырға тейеш. Шул ваҡытта ғына ул йөрәктәргә барып етә, “емеш” бирә, үҙеңә йөҙләтә әйләнеп ҡайта. Ошоға бәйле хикәйәттәрҙең береһен йәнә иҫкә төшөрөп үтәйек. Пәйғәмбәребеҙ ниндәйҙер сәйәхәт ойоштороу өсөн халыҡтан ярҙам йыйырға булған. Ғәли хәҙрәт ҙур ихласлыҡ менән мөлкәтенән өлөш бүлгән. Мөхәммәт ғәләйһис-сәләм уға тиҙ генә доға ҡылған да юлын дауам иткән. Ғосман хәҙрәткә ингән. Уныһы, хәлле кеше булараҡ, бик ҙур ярҙам күрһәткән, Пәйғәмбәребеҙ оҙаҡ итеп доға ҡылған. Быны күргән Ғәли хәҙрәт баҙап ҡалған. “Йә, Рәсүлуллаһ, ярҙамды аҙ күрһәткән өсөн миңә ҡыҫҡа ғына доға ҡылдыңмы?” – тип һораған. “Һин барыһын да ысын күңелдән, ихласлыҡ менән башҡарҙың, – тип яуап биргән Пәйғәмбәребеҙ. – Аллаһ Тәғәлә уны ҡабул итте, шуға оҙаҡ доға ҡылыу ихтыяжы булманы. Ә Ғосман хәҙрәттең күңеленә “Иң күп ярҙамды мин күрһәттем, ахыры” тигән уй ингәйне. Шуның өсөн “Эй, Раббым, ҡәрҙәшебеҙҙең ярҙамын ҡабул итһәңсе” тип оҙаҡ ҡына доға ҡылырға тура килде”.\nБар ғәмәлдәребеҙ ихлас булһа, “беләм” тиергә ашыҡмай, даими ғилемгә ынтылһаҡ, өлгө күрһәтеп, башҡаларҙы ла хаҡ юлға әйҙәй алырбыҙ, иншаллаһ. Ҡөрьәндәге “Изгелек эшләүҙә бер-берегеҙ менән уҙышығыҙ, ярышып йәшәгеҙ!” тигән бойороҡто онотмайыҡ, хөрмәтле ҡәрҙәштәр. Әс-сәләмү-ғәләйкүм үә рәхмәтул-лаһи үә бәрәкәтүһ! Амин.


Федераль юл агентлығының республика идаралығында өҫтөнлөклө йүнәлеш — Ырымбур трассаһын ремонтлау // Иҡтисад | новости башинформ.рф\nФедераль юл агентлығының республика идаралығында өҫтөнлөклө йүнәлеш — Ырымбур трассаһын ремонтлау\n16:33, 14 июня 2016 Иҡтисад\nӨФӨ, 2016 йыл, 14 июнь. /«Башинформ» мәғлүмәт агентлығы, Ольга Мортазина/.\nБыйыл Федераль юл агентлығының Башҡортостан идаралығында өҫтөнлөклө йүнәлеш — Р-240 трассаһын ремонтлау. Ырымбур юлы 2010 йылда федераль милеккә тапшырылғайны, тип иҫкә төшөрҙө Һамар — Өфө — Силәбе автомобиль магистрале идаралығы етәксеһе вазифаһын башҡарыусы Александр Федотов. «Р-240 юлының торошо бик насар, шуға күрә төп ресурстар ошонда йәлеп ителә. Юл япмаһы, яһалма ҡоролмалар, тышҡы яҡтыртыу системалары, барьерҙар тәртипкә килтерелә», — тине чиновник.\nШулай уҡ өс юл үткәргесте, ике күперҙе, һыу үткәреүсе торбаны ремонтлау ҡаралған. Ырымбур трассаһында түбәндәге урындарҙа: Стәрлетамак — Раевка юлы киҫелешендә, Ира — Магнитогорск юлына боролошта, Күмертау ҡалаһына ингән ерҙә өс светофор объекттары ҡуйыла. Ракитовка ҡасабаһы янында йәйәүлеләр өсөн ер өҫтө үткәүеле төҙөлә. Ошондай ҡоролмалар төҙөлөшөнөң хаҡы — 20-100 миллион һум.